**ЗАКОН ЗА БЕЗБЕДНОСТ НА ХРАНАТА ЗА ЖИВОТНИ**

Глава I

ОПШТИ ОДРЕДБИ

Член 1

Предмет на уредување

Со овој закон се уредуваат општите и посебните барања за храната за животни наменета за исхрана на животни кои се одгледуваат за производство на храна за луѓе и храната за животни наменета за исхрана на животни кои не се одгледуваат за производство на храна за луѓе, основните принципи и одговорности на операторите со храна за животни, организационите структури за безбедност на храна за животни и официјалните контроли на храна за животни.

Член 2

Цели на Законот

Целта на овој закон е да обезбеди високо ниво на заштита на јавното здравје и здравјето на животните и нивната благосостојба, заштита на животната средина и заштита на безбедноста на храната за животни преку утврдување на начинот на производство, преработка и дистрибуција на храната за животни, ставањето на храната за животни во промет и исхраната на животните.

Член 3

Примена на Законот

(1) Овој закон се применува на:

- сите фази на производство, преработка и дистрибуција, вклучувајќи го и примарното производство на храната за животни и придружните активности, како и ставањето на храната за животни во промет;

- исхрана на животните кои се одгледуваат за производство на храна за луѓе и исхрана на животните кои не се одгледуваат за производство на храна за луѓе и

- увоз и извоз на храна за животни од и во трети земји.

(2) Одредбите на овој закон не се применуваат на примарното производство на храна за животни наменета исклучиво за сопствени потреби на одгледувалиштето, и тоа за животни кои се одгледуваат за производство на храна за луѓе за сопствените потреби во домаќинството и за исхрана на животни кои не се одгледуваат за производство на храна за луѓе во домаќинството.

Член 4

Дефиниции

(1) Поимите дефинирани со Законот за безбедност на храната и Законот за ветеринарно здравство се применуваат и во овој закон, доколку поинаку не се дефинирани со овој закон.

(2) Одделни поими употребени во овој закон го имаат следново значење:

1. „Прописи за безбедност на храната за животните“ се закони, прописи и административни одредби со кои се регулира храната за животни и безбедноста на храната за животни, во било која фаза на производство, преработка и дистрибуција или употреба на храната за животни;

2. „Надлежни органи“ се:

- органите на државната управа одговорни за организирање официјални контроли и други официјални дејствија во согласност со овој закон и прописите донесени врз основа на овој закон;

- било кое друго тело на кое му е доверена оваа одговорност и

- каде што е соодветно, релевантните органи на трета земја;

3. „Храна за животни“ е секоја супстанција или производ, вклучително и адитивите за храната за животни, која е преработена, делумно преработена или непреработена, а наменета за орална исхрана на животните;

4. „Бизнис со храна за животни“ е секоја активност, профитна или непрофитна, јавна или приватна, која е поврзана со било која фаза на производството, преработката, складирање, транспорт или дистрибуција на храна за животни вклучувајќи го секој производител кој врши производство, преработка или складирање на храна за животни за исхрана на животните на сопственото одгледувалиште;

5. „Оператор со храна за животни“ е секое физичко или правно лице одговорно да обезбеди исполнување на условите кои се пропишани со прописите за храна во рамките на бизнисот со храна за животни кој е под негова контрола;

6. „Ставање во промет“ е поседување на храна и храна за животни заради продажба, вклучувајќи понуда за продажба, или која било друга форма на трансфер, со или без наплата, како и продажба, дистрибуција и други форми на трансфер;

7. „Ризик“ е функција на веројатност за негативен ефект врз здравјето и сериозноста на тој ефект, како последица на опасноста;

8. „Анализа на ризик“ е процес кој се состои од три меѓусебно поврзани компоненти: процена на ризик, управување со ризик и комуникација на ризик;

9. „Процена на ризик“ е научно заснован процес составен од четири чекори: идентификација на опасноста, карактеризација на опасноста, процена на изложеност и карактеризација на ризик;

10. „Управување со ризик“ е процес различен од процена на ризик, во кој се расправа со заинтересираните страни за начела и нивни алтернативи, земајќи ја предвид процената на ризик и другите легитимни фактори и, доколку е потребно, избор на соодветна опција за превенција и контрола;

11. „Комуникација на ризик“ е интерактивна размена на информации и мислења преку процесот на анализа на ризик во однос на опасности и ризици, фактори поврзани со ризик и согледување на ризик, меѓу проценувачите на ризик, управувачите со ризик, потрошувачите, операторите со храна и храна за животни, академската заедница и други заинтересирани страни, вклучувајќи и објаснување на наодите од процената на ризикот и основите за одлуки за управување со ризик;

12. „Опасност“ е секој биолошки, хемиски или физички причинител во храната или

храната за животни, или состојба на храната или храната за животни со потенцијал да предизвика негативен ефект врз здравјето;

13. „Следливост“ е процес на следење на храна, храна за животни, животни за производство на храна или супстанца наменета да биде или која се очекува да биде составен дел на храната или храната за животни, во сите фази на производство, преработка или дистрибуција;

14. „Фази на производство, преработка и дистрибуција“ е секоја фаза, почнувајќи од примарното производство на храна за животни, вклучувајќи и увоз, производство, обработка, складирање, транспорт, дистрибуција, продажба и снабдување;

15. „Примарно производство“ е одгледување и производство на примарни производи вклучувајќи берба/жетва, молзење и производство на животни одгледувани на фарма пред колење. Исто така, вклучува лов и риболов и собирање на производи од природата;

16. „Примарно производство и придружни операции на примарното производство“ се:

а) транспорт, складирање и ракување со примарните производи на местото на производство;

б) транспорт на примарни производи од местото на производство до објектот;

в) мешање на храна за животни исклучиво за сопствени потреби на одгледувалиштето, без употреба на адитиви или премикси од адитиви, со исклучок на адитивите за силажа.

17. „Хигиена на храната за животни“ се мерки и услови неопходни за контрола на опасностите и обезбедување на безбедност на храната за животни за исхрана на животните, имајќи ја предвид нејзината предвидена употреба;

18. „Официјални контроли“ се активности што ги вршат надлежните органи или делегирани тела или физички лица на кои одредени задачи се делегирани во согласност со овој закон и прописите донесени врз основа на овој закон:

19. „Генетски модифициран организам (ГМО)“ е организам, притоа не земајќи ги предвид човечките суштества, во кои генетскиот материјал е изменет на начин на кој не се појавува при природниот пат на размножување и/или со природна рекомбинација;

20. „Генетски модифицирана храна за животни (ГМ храна за животни)“ е храна за животни која содржи или се состои или е произведена од ГМО;

21. „Крмни смеси“ е мешавина од најмалку две суровини на храна за животни, без оглед на тоа дали содржи адитиви или не, која е наменета за орална исхрана на животните како комплетна или дополнителна храна за животни;

22. „Храна за животни за посебни нутритивни цели“ се крмни смеси кои, поради нивниот посебен состав или метод на производство, јасно може да се разликуваат од обичната храна за животни и од медицинската храна за животни и се наменети за исполнување на одредени посебни барања во исхраната на животните;

23. „Посебна нутритивна цел“ е намена да се задоволат посебните нутритивни потреби на определени видови животни чиј процес на асимилација, апсорпција или метаболизам може да биде привремено нарушен или е привремено или трајно нарушен и со тоа имаат корист од примање на храна за животни која е соодветна на нивната состојба;

24. „Дневна порција“ е вкупното просечно количество на храна за животни, пресметано на содржина на влага од 12%, кое е потребно дневно да се задоволат потребите на животните од определен вид, старосна категорија и продуктивност;

25. „Комплетна крмна смеса“ е крмна смеса која поради својот состав е доволна за дневна доза;

26. „Дополнителна крмна смеса“ е крмна смеса која содржи висок процент на одредени супстанции но кои, поради својот состав, се доволни за дневна доза единствено доколку се употребуваат во комбинација со друга храна за животни;

27. „Минерална храна за животни“ е дополнителна храна за животни која содржи најмалку 40% пепел;

28. „Минимален рок за складирање на крмните смеси“ е датумот до кој, под нормални услови за складирање, храната за животни ги задржува своите посебни својства;

29. „Премикси“ е мешавина од адитиви или мешавина од еден или повеќе адитиви со суровини за храна за животни или вода кои се користат како носители, а кои не се наменети за директна исхрана на животните;

30. „Производи кои се наменети за исхрана на животни“ се суровини за храна за животни, премикси, адитиви, храна за животни и сите други производи кои се наменети за употреба или се користат во исхраната на животните;

31. „Непожелни супстанции“ е секоја супстанција или производ, со исклучок на патогените агенси, кои се присутни во и/или на производот кој е наменет за исхрана на животните и кои претставуваат потенцијална опасност по јавното здравство и здравствената заштита на животните или животната средина или може негативно да влијаат на производите од животинско потекло;

32. „Адитиви на храна за животни“ се супстанции, микроорганизми или подготовки, кои не се суровини за храна за животни и премикси, кои намерно се додаваат на храната или водата за животни со цел да се постигне поволен ефект на карактеристиките на храната за животните, поволен ефект на карактеристиките на производите за храна за животни, поволен ефект на бојата на украсните риби и птици, да ги задоволат нутриционистичките потреби на животните, поволно да влијаат на последиците по животната средина од производство на производи од животинско потекло, поволно да влијаат на примарното производство, особено имајќи влијание на гастро-интестиналната флора или сварливоста на храната за животни, или имаат кокидиостатски или хистомоностатски ефект;

33. „Помошни средства при преработка на храна за животни“ се супстанции кои самостојно не се користат како храна за животни, кои се користат при преработка на храна за животни или суровини за храна за животни за да се исполни одредена технолошката цел во текот на третманот или преработката што може да резултира со ненамерно но технолошки неизбежно присуство на остатоци на супстанцијата или нејзини деривати во крајниот производ, под услов тие остатоци да немаат негативни ефекти по јавното здравство, здравствената заштита на животните и животната средина и да немаат технолошки ефекти на готовата храна за животни;

34. „Максимално ниво на остатоци“ е максималната концентрација на остатоци кои резултираат од употреба на адитиви во исхраната на животните, која се дозволува да биде присутна во или на храната, согласно со прописите за безбедност на храна за животни;

35. „Премикс за медицинска храна за животни“ е ветеринарен медицински препарат однапред подготвен имајќи го предвид последователното производство на медицинска храна за животни;

36. „Медицинска храна за животни“ е секоја смеса на ветеринарно-медицински препарат или препарати и храна за животни или храни кои се приготвени како готови за промет и наменети за исхрана на животни без натамошна преработка, поради неговите куративни или превентивни особини или други особини како ветеринарно медицинските препарати;

37. „Одобрен медицински премикс“ е секој премикс за производство на медицинска храна за животни, кој има добиено одобрение за ставање во промет согласно со прописите за ветеринарно медицински препарати;

38. „Суровини за храна за животни“ се различни производи од растително или животинско потекло, во нивната природна состојба, свежи или конзервирани и производите добиени од индустриска преработка, како и органски и неоргански супстанции, кои содржат или не содржат адитиви, кои се наменети за употреба за исхрана на животни, директно како такви или после преработка, во подготовка на крмни смеси или како носачи на премикси;

39. „Детоксификација“ е процес кој го анулира или го намалува нивото на непожелни супстанции во храната за животни до концентрација која е во согласност со одредбите од овој закон и прописите донесени врз основа на овој закон.

40. „Фармер“ е секој сопственик или кое било правно или физичко лице овластено од сопственикот и одговорно за трајно или привремено чување на животните;

41. „Животно за производство на храна“ е секое животно кое се храни, одгледува или се чува за производство на храна за луѓе, вклучувајќи ги и животните кои не се користат за исхрана за луѓе, но кои припаѓаат на видовите кои вообичаено се користат за исхрана на луѓе во Република Северна Македонија;

42. „Животнo коe не се користи за исхрана на луѓе“ е секое животно коe не се користи за производство на храна за луѓе, како што се крзнени животни, домашни миленици и животни чувани во лаборатории, зоолошки градини или циркуси;

43. „Крзнено животно“ е секое животнo коe не се користи за исхрана на луѓе, а кое се храни, одгледува или се чува за производство на крзно;

44. „Домашен миленик“ е секое животнo коe не се користи за исхрана на луѓе, а кое се храни, одгледува или се чува;

45. „Органско производство“ значи употреба на методот на производство во согласност со правилата утврдени во овој закон и прописите донесени врз основа на овој закон, во сите фази на производство, подготовка и дистрибуција;

46. „Органско“ значи нешто што доаѓа или е поврзано со органско производство;

47. „Нуспроизводи од животинско потекло“ се цели трупови или делови од трупови или производи од животинско потекло одредени согласно со овој закон како нуспроизводи од категориите 1, 2 или 3 кои не се наменети за исхрана на луѓе, вклучително и јајцеклетки, ембриони и семе и

48. „Материјал за храна за животни“ се различни производи од животинско потекло во нивна природна состојба, свежи или конзервирани и производи добиени со индустриска преработка на истите, органски и неоргански супстанции, со или без адитиви, кои се наменети за исхрана на животни преработени или непреработени, во подготовката на смеси или како носачи на премикси вклучувајќи и преработени животински производи, производи од крв, сало, рибино масло, деривати на масти, желатин, хидролизирани протеини, дикалциум фосфат, млеко, производи од млеко и колострум.

Член 5

Супсидијарна примена

(1) За спроведување на одредбите на овој закон се применуваат одредбите од Законот за општата управна постапка, доколку со овој закон поинаку не е одредено.

(2) Во постапката за вршење на инспекциски надзор и официјални контроли се применуваат одредбите од Законот за инспекциски надзор и Законот за безбедност на храна, доколку со овој закон поинаку не е уредено.

Глава II

НАДЛЕЖЕН ОРГАН

Член 6

Надлежен орган

(1) Надлежен орган за спроведување на стручните и управните работи утврдени со овој закон е Агенција за храна и ветеринарство на Република Северна Македонија (во понатамошниот текст: Агенцијата).

(2) Министерството за земјоделство, шумарство и водостопанство (во понатамошниот текст: МЗШВ) е надлежно за спроведување на стручните и управните работи и инспекциски надзор за суровините за храна за животни од растително потекло во примарното земјоделско производство и придружните активности на примарното производство, како и примарните земјоделски производи до влезот во објект за преработка и продажба на храна за животни, и здравствената заштита на растенијата, согласно овој закон и прописите донесени врз основа на овој закон, прописите од областа на земјоделството и здравјето на растенијата.

(3) Министерот за земјоделство, шумарство и водостопанство ја објавува листата на суровини и примарни земјоделски производи кои се предмет на инспекциски надзор од став (2) на овој член.

Глава III

ОПШТИ ОДРЕДБИ ЗА БЕЗБЕДНОСТ НА ХРАНА ЗА ЖИВОТНИ

Оддел I

ОПШТИ ПРИНЦИПИ ЗА БЕЗБЕДНОСТ НА ХРАНАТА ЗА ЖИВОТНИ И ИСХРАНА НА ЖИВОТНИТЕ

Член 7

Општи цели

(1) Со одредбите од овој закон и прописите донесени врз основа на овој закон се реализираат една или повеќе општи цели за висок степен на заштита на животот и здравјето на луѓето, како и заштита на интересите на потрошувачот, вклучувајќи фер пракса при трговијата со храна за животни, земајќи ја предвид, каде што може да се примени, здравствената заштита на животните и благосостојбата на животните, здравјето на растенијата и заштита на животната средина.

(2) Со мерките за безбедност на храната за животни утврдени со овој закон треба да се овозможи слободно движење на храната за животни која е произведена или ставена во промет во сообразност со општите принципи и барањата од овој закон.

Член 8

Анализа на ризикот

(1) За постигнување на општите цели за висок степен на заштита на здравјето и животот на луѓето и животните, мерките за безбедност на храната за животни треба да се темелат на анализа на ризикот, односно на нејзините составни компоненти, освен кога тоа не е соодветно за околностите или природата на самата мерка.

(2) Процената на ризикот се заснова на достапни научни докази и се врши на независен, објективен и транспарентен начин.

(3) Управувањето со ризик ги зема предвид резултатите од процената на ризик, а особено мислењата на Европскиот авторитет за безбедност на храна (во натамошниот текст: EФСА), мислењата на националните институции за безбедност на храна, другите фактори кои имаат правни надлежности во однос на материјата кој е предмет на разгледување и начелата на претпазливост кога се применуваат одредбите од членот 9 став (1) на овој закон, со цел да се постигнат општите цели утврдени во членот 7 на овој закон.

Член 9

Начело на претпазливост

(1) Во посебни околности, кога после процената на достапните информации, е идентификувано потенцијално можно штетно дејствување по здравјето на животните и/или луѓето, но постојат научни несигурности, ќе се преземат мерки за управување со ризик потребни за осигурување на највисок можен степен на заштита на здравјето на животните и/или луѓето, до добивање на соодветни научни информации за подетална процена на ризикот.

(2) Мерките усвоени врз основа на ставот (1) на овој член треба да бидат сразмерни и не повеќе рестриктивни во поглед на трговијата отколку што е потребно за да се обезбеди висок степен на заштита на здравјето согласно со прописите на Република Северна Македонија, во поглед на тоа дали постои техничка или економска оправданост и други фактори кои се сметаат за легитимни за прашањето кое е во фаза на разгледување. Мерките се разгледуваат во разумен временски период, во зависност од природата на утврдениот ризик по животот или здравјето и видот на научните информации потребни за разјаснување на научната несигурност и за спроведување на подетална процена на ризик.

Член 10

Заштита на интересите на потрошувачите

(1) Мерките за безбедност на храната за животни треба да обезбедат заштита на интересите на потрошувачите и да дадат основа потрошувачите да бидат потполно информирани за производот кој го купуваат и со тоа да им се овозможи соодветен избор.

(2) Со примената на одредбите на овој закон, треба да се спречи:

а) измама;

б) манипулација со храната за животни и

в) сите други постапки кои можат да го одведат потрошувачот во заблуда.

Член 11

Информирање на јавноста

(1) Кога постои оправдано сомнение дека храната за животни може да претставува ризик по здравјето на луѓето и/или животните, контролните тела и надлежните органи, се должни, во рамките на својата надлежност, да ја информира Владата на Република Северна Македонија за појавата на ризик од храна за животни.

(2) По исклучок на одредбите за слободен пристап до информации, во случај кога постои основана причина за сомнение дека храната или храната за животни може да претставува ризик по здравјето на луѓето или животните, надлежните органи, во зависност од природата, сериозноста и обемот на ризикот, мора да ги преземат соодветните чекори за информирање на јавноста за природата на ризикот по здравјето, утврдувајќи го максималниот обем на ризик од храна или храна за животни, или видот на храна или храна за животни, ризик кој може истите да го претставуваат и мерките кои се преземени или кои ќе се преземат за да се спречи, намали или отстрани ризикот.

Оддел II

ОПШТИ БАРАЊА ЗА БЕЗБЕДНОСТ НА ХРАНАТА НА ЖИВОТНИТЕ

Член 12

Барања за безбедност на храната за животни

(1) Храната за животни не смее да се стави во промет или да се користи во исхраната на животните кои се одгледуваат за производство на храна за луѓе и за храна за животни кои не се одгледуваат за производство на храна за луѓе, доколку не ги исполнува барањата за безбедност и хигиена на храната за животни утврдени во овој закон и Законот за безбедност на храната и прописите донесени врз основа на истите закони.

(2) Храната за животни се смета за небезбедна за употреба, доколку:

- има негативен ефект врз здравјето на луѓето, здравјето и благосостојбата на животните или животната средина и

- ја прави небезбедна храната која се добива од животните одгледувани за производство на храна за луѓе.

(3) Кога храната за животни за која е утврдено дека не ги задоволува барањата за безбедност на храната за животни е дел од серија или пратка со храна за животни со иста класа или опис, се претпоставува дека целата храна во таа серија или пратка е небезбедна, освен ако по детална процена се утврди дека не постои доказ дека остатокот од серијата или пратката не ги задоволува барањата за безбедност на храната за животни.

(4) Храната за животни се смета за безбедна кога е во согласност со посебните барања на овој закон.

(5) Усогласеноста на храната за животни со барањата за безбедност на храна за животни утврдени со одредбите на овој закон и прописите донесени врз основа на овој закон, како и барањата утврдени со Законот за безбедност на храната, не смее да претставува пречка за Агенцијата да преземе соодветни мерки за ограничување на ставање во промет или да нареди повлекување од пазарот, во случаи кога постои сомневање дека храната за животни не е безбедна.

(6) Директорот на Агенцијата ги пропишува општите и посебните барања за безбедност на храната за животни.

Член 13

Презентирање на храната за животни

Храната за животни која е ставена во промет во Република Северна Македонија мора да биде означена, рекламирана и презентирана на начин кој нема да го доведе во заблуда потрошувачот и е во согласност со одредбите од овој закон и Законот за безбедност на храната, како и со прописите донесени врз основа на овие закони.

Член 14

Одговорност на операторот со храна за животни

(1) Доколку операторот со храна за животни смета или има причина да се сомнева дека храната за животни што ја увезува, преработува, произведува или дистрибуира не ги задоволува барањата за безбедност на храната за животни, треба веднаш да преземе мерки за повлекување на наведената храна од промет и да ги информира надлежните органи за тоа. Во овие околности или, во случај кога серијата или пратката не ги задоволува барањата за безбедност на храната за животни, наведената храна ќе биде уништена, освен ако надлежниот орган не одлучи поинаку. Операторот ефикасно и точно ги информира корисниците на храната за животни за причината за нејзиното повлекување и, доколку е потребно, ќе ги повлече од нив веќе испорачаните производи кога другите мерки не се доволни за да се постигне висок степен на заштита на здравјето на луѓето и животните.

(2) Операторот со храна за животни, одговорен за малопродажните или дистрибутивните активности кои не влијаат на пакувањето, етикетирањето, безбедноста или интегритетот на храната за животни, во рамки на своите активности, иницира постапки за повлекување на производите ставени во промет кои не се во согласност со барањата за безбедност на храната за животни и дава свој придонес преку доставување на релевантни информации потребни за следење на храната за животни, соработувајќи со производителите, преработувачите, и/ или надлежните органи.

(3) Доколку операторот со храна за животни смета или има причина да се сомнева дека храната за животни што ја пласира на пазарот не може да ги задоволи барањата за безбедност, треба веднаш да ги извести надлежните органи. Тој ги известува надлежните органи за преземените дејства за да се спречи ризикот што произлегува од употребата на наведената храна за животни и нема да го спречи или обесхрабри секое лице да соработува со надлежните органи, во согласност со националното законодавство и правната практика, онаму каде што може да го спречи, намали или елиминира ризикот што произлегува од наведената храна.

(4) Операторите со храна за животни соработуваат со надлежните органи со цел да се избегнат ризиците од храната за животни која ја набавуваат или со која ги снабдуваат другите оператори.

Член 15

Следливост

(1) Следливоста на храната за животни, животните одгледувани за производство на храна и сите супстанции наменети да бидат вградени во храната за животни, мора да биде воспоставена во сите фази на производство, преработка и дистрибуција.

(2) Операторите со храна за животни мора да бидат во можност да го идентификуваат секое физичко или правно лице од кое ја набавиле храната за животни, животните наменети за производство на храна или секоја супстанција наменета да биде или се очекува да биде вградена во храната за животни. За таа цел, операторите со храна за животни мора да имаат воспоставено системи и постапки кои овозможуваат овие информации да бидат достапни на барање на Агенцијата.

(3) Операторите со храна за животни мора да имаат воспоставено системи и постапки за идентификација на другите бизниси со храна за животни кои ги снабдуваат. Овие информации треба да бидат достапни на барање на Агенцијата.

(4) Храната за животни која е ставена во промет или ќе се стави во промет, мора да биде соодветно означена или идентификувана со цел да се олесни нејзината следливост, со помош на соодветна документација или информации во согласност со посебните одредби од овој закон.

(5) Директорот на Агенцијата поблиску ги пропишува начинот за спроведување и обезбедување на следливост на храната за животни, системите и процедурите кои треба да ги воведат операторите со храна за животни, како и начинот на означување и идентификација на храната за животните која ќе биде ставена во промет.

Глава IV

ВОНРЕДНИ СОСТОЈБИ

Оддел I

СИСТЕМ ЗА БРЗО ИЗВЕСТУВАЊЕ

Член 16

Систем за брзо известување

(1) Системот за брзо известување за директен или индиректен ризик по здравјето на животните и луѓето кој потекнува од храна за животни се востановува како информативна мрежа. Во неа се вклучени сите надлежни органи за безбедност на храна за животни.

(2) Системот за брзо известување за храна за животни е дел од системот за брзо известување за храна.

(3) За начинот на организација и работа на Системот за брзо известување за храна за животни се применуваат одредбите од Законот за безбедноста на храната.

Оддел II

ИТНИ МЕРКИ

Член 17

Вид на итни мерки

(1) Кога Агенцијата ќе утврди дека храната за животни од домашно потекло или од увоз, може да претставува сериозен ризик по здравјето на луѓето, здравјето на животните или животната средина и дека тој ризик не може на задоволителен начин да биде отстранет, директорот на Агенцијата може да нареди, во зависност од тежината на ситуацијата, примена на една или повеќе мерки од ставовите (3) и (4) на овој член.

(2) Лицата овластени за извршување на официјалните контроли се должни, во рамките на своите надлежности, да ја информираат Агенцијата за појава на ризик.

(3) Доколку храната за животни е од домашно потекло, се применуваат следниве мерки:

- привремена забрана за ставање во промет или употреба на храната за животни,

- одредување посебни услови за храната за животни и

- други мерки соодветни на видот на опасноста.

(4) Доколку храната е со потекло од увоз, се применуваат следниве мерки:

- привремена забрана за увоз на храната за животни од земји или делови од земјите извозници или од транзитните земји,

- одредување посебни мерки за храната за животни од земји или делови од земјите извозници или од транзитните земји и

- други соодветни привремени мерки.

(5) Мерките од ставовите (3) и (4) на овој член се применуваат до отстранување на сомнежот, односно отстранување на ризикот по здравјето на луѓето, здравјето на животните или животната средина.

(6) Кога врз основа на анализа на ризик ќе се потврди сериозноста на ризикот од ставот (1) на овој член, директорот на Агенцијата ќе нареди трајна мерка за забрана за ставање во промет на храната за животни.

Оддел III

УПРАВУВАЊЕ СО КРИЗИ

Член 18

План за управување со криза

(1) Агенцијата во соработка со други надлежни органи изработува план за управување со криза од областа на безбедност на храната за животни.

(2) Планот за управување со криза во однос на безбедноста на храната за животни е дел од Општиот план за управување со криза изготвен согласно со прописите за безбедност на храна. Во општиот план се наведуваат состојбите кои вклучуваат директни или индиректни ризици по здравјето на луѓето и животните кои произлегуваат од храната и храната за животни кои, најверојатно, нема да бидат спречени, елиминирани или намалени на прифатливо ниво или не можат соодветно да се управуваат единствено со примена на мерките за вонредни состојби и практичните постапки кои се неопходни за управување со криза, вклучувајќи ги и начелата на транспарентност кои треба да се применат и стратегијата за комуникација.

Глава V

ХИГИЕНА НА ХРАНА ЗА ЖИВОТНИ

Оддел I

ОПШТИ И ПОСЕБНИ ОБВРСКИ НА ОПЕРАТОРИТЕ СО ХРАНА ЗА ЖИВОТНИ

Член 19

Општи обврски

(1) Операторите со храна за животни мораат да осигурат дека сите фази на производство, преработка и дистрибуција на храната за животни кои се под нивна контрола ги задоволуваат барањата пропишани со овој закон и другите прописи за безбедност на храната.

(2) При исхраната на животните кои се одгледуваат за производство на храна за исхрана на луѓето, одгледувачите на животни мораат да преземат мерки и да воспостават постапки за да го сведат ризикот од биолошко, хемиско или физичко контаминирање на храната за животни и на производите од животинско потекло на најмало можно ниво.

Член 20

Посебни обврски

(1) Операторите со храна за животни, кои вршат примарно производство и придружни дејности како што се транспорт, складирање и ракување со примарните производи на местото на производство; транспортни операции за достава на примарни производи од местото на производство до објектот; мешање на храна за животни за исклучиви потреби на нивните одгледувалишта без употреба на адитиви или премикси на адитиви, со исклучок на адитиви за силажа, мораат да ги задоволуваат општите хигиенски барања, во зависност од видот на производот, кои се пропишани со овој закон.

(2) Операторите со храна за животни, кои вршат било која фаза на производство, преработка и дистрибуција на храната различна од наведените во ставот (1) на овој член, вклучувајќи го и мешањето на храна за животни за исклучиви потреби на нивните одгледувалишта со употреба на адитиви или премикси на адитиви со исклучок на адитивите за силажа, мораат да ги задоволуваат посебните хигиенски барања во зависност од видот на производот, кои се пропишани со овој закон и прописите донесени врз основа на овој закон.

(3) Операторите со храна за животни мораат да:

- поседуваат соодветна опрема и простории за вршење на активноста,

- ги задоволуваат посебните микробиолошки критериуми,

- преземаат мерки и спроведуваат постапки кои се потребни за постигнување на целите од овој закон и

- водат евиденција за преземените мерки и постапки.

(4) Фармерите кои одгледуваат животни за производство на храна за луѓе мораат да осигурат сообразност со барањата за добра пракса за исхрана на животните во однос на напасувањето, објектите за одгледување на животни и опремата за хранење на животни, хранењето, храната за животни и водата, како и во однос на персоналот од аспект на безбедност на храната за животни.

(5) Операторите со храна за животни и фармерите треба да набавуваат и да користат храна за животни од објекти и оператори со храна за животни кои се регистрирани и/или одобрени во согласност со одредбите од овој закон и прописите донесени врз основа на овој закон.

(6) Министерот за земјоделство, шумарство и водостопанство ги пропишува:

- барањата за операторите со храна за животни кои вршат примарно производство и придружни дејности во однос на хигиената и водењето на евиденција и

- препораките за упатства за добра производна пракса при примарното производство.

(7) Директорот на Агенцијата ги пропишува барањата за операторите со храна за животни од став (2) на овој член во однос на:

- објектите и опремата,

- персоналот,

- производството,

- контрола на квалитетот,

- мониторингот на диокисин за масла, масти и производи добиени од нив,

- складирањето и транспортот,

- водењето евиденција и

- повлекување на производи.

(8) Директорот на Агенцијата ги пропишува барањата за добрите пракси за исхрана на животните во однос на:

- напасувањето,

- барањата за објектите за одгледување на животни и опремата за хранење на животните,

- хранењето на животните во однос на складирање и дистрибуција на храна за животни,

- храната за животни и водата и

- персоналот.

Член 21

Систем за анализа на опасности и критични контролни точки (HACCP систем)

(1) Операторите со храна за животни, освен оние кои што вршат дејности наведени во член 22 став (1) од овој закон, мораат да воведат, имплементираат и одржуваат постојана процедура или процедури засновани врз анализа на опасности и критични контролни точки, односно HACCP принципите.

(2) Принципите од став (1) на овој член се однесуваат на:

- идентификација на сите опасности кои мора да се спречат, елиминираат или намалат на прифатливо ниво,

- идентификација на критичните контролни точки на чекор или чекори каде што контролата е неопходна за спречување или елиминирање на опасноста или нејзино редуцирање на прифатливо ниво,

- воведување на критични граници на критични контролни точки кои го одделуваат прифатливото од неприфатливото, за спречување, елиминирање или редуцирање на идентификуваните опасности,

- воведување и имплементирање на ефективни процедури за мониторинг на критичните контролни точки,

- воведување на корективни активности кога мониторингот укажува дека критичната контролна точка не е под контрола,

- воведување на процедури кои редовно ќе се спроведуваат со цел да се верификува ефективноста на мерките кои се наведени во алинеите 1 до 5 од овој став и

- воведување на документи и записи соодветни на природата и големината на бизнисот со храна за животни со цел да се докаже ефективната примена на мерките од алинеите 1 до 6 на овој став.

(3) Кога е направена било каква промена на производот, процесот или на некоја од фазите на производство, преработка, складирање и дистрибуција, операторите со храна за животни треба да ги ревидираат процедурите и да ги направат неопходните промени.

(4) Како дел од системот на процедури од став (1) на овој член, операторите со храна за животни можат да користат упатства за добра пракса заедно со упатствата за примена на HACCP принципите наведени во член 31 на овој закон.

(5) Операторите со храна за животни се должни:

- да обезбедат доказ за нивната усогласеност со одредбите на овој член, на начин и форма кој е побаран од надлежниот орган и

- да осигураат дека редовно се ажурираат документите во кои се опишуваат процедурите кои се воведени во согласност со овој член.

(6) Агенцијата треба да ја има во предвид природата и големината на бизнисот со храна за животни кога ги поставува барањата од став (5) алинеја 1 на овој член.

(7) Агенцијата може да одобри отстапување од примена на одредбите на став (1) на овој член, посебно кај малите бизниси со храна за животни или операторите и објектите кои се наоѓаат во области во кои постојат посебни географски ограничувања за да им се олесни спроведувањето на активностите поврзани со примена на системот за анализа на опасности и критични контролни точки (HACCP) и принципите базирани на HACCP системот, земајќи ги предвид битните фактори на ризик и доколку такви отстапувања не влијаат на остварувањето на целите одредени со прописите за безбедност на храната за животни.

(8) Директорот на Агенцијата ги пропишува упатствата за процедурите за применување на HACCP принципите од страна на операторите со храна за животни.

Оддел II

ОПШТИ ОБВРСКИ ЗА РЕГИСТРАЦИЈА И ОДОБРУВАЊЕ НА ОПЕРАТОРИ СО ХРАНА ЗА ЖИВОТНИ И ОБЈЕКТИ ЗА ХРАНА ЗА ЖИВОТНИ

Член 22

Регистрација на оператори со храна за животни и објекти за храна за животни

(1) Операторите со храна за животни се должни да бидат регистрирани и да соработуваат со надлежните органи во согласност со одредбите од овој закон, за следните активности:

- производство на земјоделски производи (суровини за храна за животни), вклучувајќи растење, собирање, складирање, преработка, транспорт или ставање во промет;

- производство, складирање на храна за животни, вклучувајќи крмни смеси или нејзино ставање во промет;

- транспорт/складирање/претовар на земјоделски производи или храна за животни, вклучувајќи и крмни смеси;

- производство на суровини за храна за животни од нуспроизводи од индустријата за храна (леб и бели печива, тестенини, житарки, свежо овошје и зеленчук, алкохол, производи од млеко) и

- малопродажба на храна за домашни миленици.

(2) Оператори со храна за животни кои се вклучени во трговијата со храна, а кои не ги чуваат производите во своите објекти/простории, се регистрираат во Агенцијата без обврска да се изврши увид на самото место. За таа цел, овие оператори со храна за животни поднесуваат известување до Агенцијата, дека храната за животни која е ставена во промет од нивна страна е во согласност со барањата од овој закон.

(3) Операторите со храна за животни кои вршат примарно земјоделско производство и придружни активности на примарното производство, како и примарните земјоделски производи до влезот во објект за преработка и продажба на храна за животни, согласно овој закон и прописите донесени врз основа на овој закон, како и прописите од областа на земјоделството и здравјето на растенијата се должни да поднесат барање за регистрација до МЗШВ.

(4) Операторите со храна за животни, освен оние кои вршат активности од став (3) на овој член, се должни:

- да поднесат барање за регистрација до Агенцијата;

- да ја известат Агенцијата за објектите кои се под нивна контрола, кои се активни во фазите на производство, преработка, складирање, транспорт или дистрибуција на храна за животни и

- да и обезбедат на Агенцијата ажурирани информации за објектите кои се под нивна контрола, вклучително и известување за секоја промена во активностите или затворањето на постоечки регистриран објект.

(5) Операторите со храна за животни мора да бидат регистрирани како оператори со храна за животни во Агенцијата. Кон барањето за добивање решение за регистрација на објект и оператор со храна за животни, правното лице потребно е да ја достави следнава документација и тоа:

- доказ за уплатена административна такса;

- доказ за надоместок за регистрирање на објект и оператор со храна за животни;

- тековна состојба од Централен регистар на Република Северна Македонија;

- имотен лист за објектот или договор за закуп на објект;

- опис на објектот со шема на сите работни простории со технички опис на опремата;

- опис на постапката на работење со сите помошни фази;

- проценет годишен капацитет за производство, преработка и складирање;

- опис на процедурата за одржување на хигиената и контрола на штетници и

- опис на процедурата на следливост и повлекување.

(6) Овластеното службено лице од Агенцијата кое ја води постапката по службена должност ги прибавува доказите од став (5) алинеи 3 и 4 во рок од три работни дена од денот на поднесувањето на барањето во електронска форма од надлежен јавен орган.

(7) Овластеното службено лице од надлежниот јавен орган е должно бараниот доказ од ставот (6) на овој член да го достави во рок од три дена од денот на приемот на барањето во електронска форма.

(8) Агенцијата го одобрува или одбива барањето за добивање решение за регистрација на објект и оператор со храна за животни во рок од 30 дена од денот на приемот на барањето, врз основа на поднесените документи и извештајот од извршениот увид од страна на официјален ветеринар за исполнување на условите.

(9) Доколку доставената документација заедно со барањето не е во согласност со став (5) на овој член, овластеното службено лице од Агенцијата доставува известување за докомплетирање на документацијата во рок од 15 дена од приемот на барањето.

(10) Роковите од став (8) на овој член престануваат да течат од денот кога овластеното службено лице од Агенцијата ќе достави известување за докомплетирање на документацијата до подносителот на барањето и рокот продолжува да тече од денот на постапување на подносителот.

(11) Подносителот на барањето во рок од 15 дена од денот на приемот на известувањето за докомплетирање на документацијата, потребно е истата да ја достави до Агенцијата.

(12) Доколку подносителот на барањето во рок од 15 дена од денот на приемот на известувањето не постапи по истото, Агенцијата го одбива барањето.

(13) Против решението од став (8) и (12) на овој член подносителот на барањето може да поднесе жалба во рок од 15 дена од денот на приемот на решението до Државната комисија за одлучување во управна постапка и работен однос во втор степен.

(14) Директор на Агенцијата ги пропишува формата и содржината на барањето, формата и содржината на известувањето, како и постапката за регистрација на објекти и операторите со храна за животни од став (2) и став (4) на овој член.

(15) При спроведување на официјалните контроли на објектите од ставот (4) на овој

член, Агенцијата врши увид и ги споредува податоците од регистрацијата со фактичката состојба во објектите.

(16) Агенцијата води Регистар на регистрирани објекти и оператори со храна за животни.

(17) МЗШВ води Регистар на оператори со храна за животни кои вршат примарно производство и придружни дејности.

Член 23

Активности кои подлежат на одобрување

(1) Операторите со храна за животни мора да обезбедат дека објектите под нивна контрола се одобрени од страна на Агенцијата, кога во тие објекти се спроведуваат една или повеќе од следниве активности:

(а) производство и/или ставање во промет на следните адитиви за храна за животни:

- Нутритивни адитиви: сите адитиви во групата;

- Зоотехнички адитиви: сите адитиви во групата;

- Технолошки адитиви: само адитивите од оваа група за кои е утврдена фиксна максимална содржина и

- Сензорни адитиви: каротеноиди и ксантофили од групата бои.

б) производство и/или ставање во промет на премикси подготвени од следните адитиви за храна за животни:

- Зоотехнички адитиви: ("други зоотехнички адитиви");

- Кокцидиостатици и хистомоностатици: сите адитиви;

- Нутритивни адитиви: витамини, провитамини и хемиски добро дефинирани супстанции кои имаат сличен ефект: А и Д и

- Соединенија на елементи во трагови: бакар и селен.

(в) производство на крмни смеси за ставање во промет или производство на крмни смеси за ексклузивни барања на сопственото одгледувалиште, користејќи адитиви за храна за животни или премикси кои содржат адитиви за храна за животни:

- Зоотехнички адитиви: ("други зоотехнички адитиви") и

- Кокцидиостатици и хистомоностатици: сите адитиви.

(г) активностите од точките а, б и в од овој став се поврзани со одредбите од член 47;

(д) преработка на сурово растително масло, освен она кое е опфатено со Законот за безбедност на храната;

(ѓ) олеохемиско производство на масни киселини;

(е) производство на материјали за храна за животни кои произлегуваат од производство на биодизел;

(ж) мешање на масти;

(з) производство на производи за посебни нутритивни цели кај оние кои користат адитиви за храна за животни наведени во член 35 став (2), каде што нивото е 100 пати поголемо од утврдената максимална содржина во комплетната крмна смеса;

(ѕ) детоксификација на контаминирани материјали за храна за животни со прекумерно ниво на непожелна/и супстанција/и и

(и) производство на медицинска храна за животни наменета за ставање во промет и производство на медицинска храна за животни наменета за потребите на сопственото одгледувалиште.

(2) Заради обезбедување на условите од забраната за употреба на одредени производи од животинско потекло во исхраната за животни, операторите со храна за животни мора да бидат дополнително одобрени од страна на Агенцијата, кога во тие објекти се спроведуваат една или повеќе од следниве активности:

(а) Производство на крмни смеси кои содржат рибино брашно во објекти каде што се произведува и храна наменета за преживни животни;

(б) Производство на крмни смеси кои содржат ди-калциум фосфат и/или три-калциум фосфат од животинско потекло во објекти каде што се произведува и храна наменета за преживни животни;

(в) Производство на крмни смеси кои содржат производи од крв од непреживни животни во објекти каде што се произведува и храна наменета за преживни животни;

(г) Производство на замени за млеко кои содржат рибино брашно, а се наменети за млади преживни животни пред одбивање во објекти каде што се произведува и друга храна наменета за преживни животни;

(д) Производство на крмни смеси за акватични животни, со користење на преработени животински протеини (со исклучок на рибино брашно) добиени од непреживни животни во објекти каде што се произведува и храна наменета за други видови животни (со исклучок на крзнени животни);

(ѓ) Производство на крмни смеси за акватични животни, со користење на преработени животински протеини (со исклучок на рибино брашно) добиени од инсекти во објекти каде што се произведува и храна наменета за други животински видови (со исклучок на крзнени животни);

(е) Складирање и употреба на крмни смеси кои содржат рибино брашно, на одгледувалишта за преживни и непреживни животни;

(ж) Складирање и употреба на крмни смеси кои содржат ди- и/или трикалциум фосфат од животинско потекло, на одгледувалишта за преживни и непреживни животни;

(з) Складирање и употреба на крмни смеси кои содржат преработени животински протеини, на одгледувалишта за преживни и непреживни животни и

(ѕ) Складирање и употреба на крмни смеси кои содржат производи од крв од непреживни животни, на одгледувалиштата на кои се одгледуваат преживни животни и други видови животни.

Член 24

Одобрување на оператори со храна за животни и објекти за храна за животни

(1) Операторите со храна за животни мора да бидат одобрени како оператори со храна за животни во Агенцијата. За добивање решение за одобрување на оператор со храна за животни и објект за производство, обработка и манипулација со храна за животни, правното лице поднесува барање до Агенцијата.

(2) Кон барањето за одобрување на оператор со храна за животни и објект за производство, обработка и манипулација со храна за животни, правното лице потребно е да ја достави следната документација и тоа:

- извод од Централен регистар на Република Северна Македонија;

- имотен лист или договор за закуп за објектот;

- список на опрема со главни технолошко-технички карактеристики;

- одобрен еколошки елаборат од Министерство за животна средина;

- шематски приказ на објектот;

- техничко-технолошки елаборат;

- опис на систем за снабдување со вода и начинот на потврдување на хигиенска исправност на водата;

- опис на процедурата за одржување на хигиената во објектот;

- опис на системот за собирање и отстранување на отпадни материи;

- опис на процедура за одржување на опремата;

- опис за одржување на лична хигиена и мониторинг на здравствениот статус на персоналот;

- опис на процедура за обуки на персонал;

- опис на процедура за контрола на штетници;

- опис на процедура за означување и идентификација и следливост на производот;

- опис на систем за внатрешна контрола – HACCP;

- доказ за уплата за административна такса и

- доказ за надоместок за одобрување на оператор со храна за животни и објект за производство, обработка и манипулација со храна за животни.

(3) Овластеното службено лице од Агенцијата кое ја води постапката по службена должност ги прибавува доказите од став (2) алинеи 1,2 и 4 во рок од три работни дена од денот на поднесувањето на барањето во електронска форма од надлежен јавен орган.

(4) Овластеното службено лице од надлежниот јавен орган е должно бараниот доказ од ставот (3) на овој член да го достави во рок од три дена од денот на приемот на барањето во електронска форма.

(5) Доколку документацијата доставена кон барањето не е во согласност со став (2) од овој член, овластеното службено лице од Агенцијата доставува известување за докомплетирање на документацијата во рок од 15 дена од приемот на барањето.

(6) Подносителот на барањето во рок од 15 дена од денот на приемот на известувањето за докомплетирање на документацијата, потребно е истата да ја достави до Агенцијата.

(7) Доколку подносителот на барањето во рок од 15 дена од денот на приемот на известувањето не постапи по истото, Агенцијата го одбива барањето.

(8) Агенцијата го одобрува или одбива барањето за одобрување на оператор со храна за животни и објект за производство, обработка и манипулација со храна за животни во рок од 30 дена од денот на приемот на барањето, врз основа на поднесените документи и извештајот од извршениот увид од страна на комисијата за исполнување на условите.

(9) Пред да се издаде решението од ставот (1) на овој член, Агенцијата врши увид на самото место. Агенцијата издава решение за одобрување на објектот и операторот со храна за животни со временски рок од 3 месеци доколку од увидот на самото место се утврди дека објектот ги исполнува барањата за инфраструктурата и опремата утврдени со овој закон и прописи донесени врз основа на овој закон.

(10) Решението за одобрување на оператор со храна за животни и објект за производство, обработка и манипулација со храна за животни се издава само доколку при повторен увид на самото место спроведен по три месеци од издавањето на решението за одобрување на објектот и операторот со храна за животни со временски рок од 3 месеци, се утврди дека операторот со храна за животни и објект за производство, обработка и манипулација со храна за животни ги исполнува сите барања за одобрување.

(11) Доколку е направен очигледен напредок, но објектот се уште не ги исполнува сите барања, Агенцијата може да го продолжи временото одобрение за три месеци, но времетраењео на целата постапка да биде најмногу во рок од шест месеци.

(12) Против решението од ставовите (7) и (10) на овој член, подносителот на барањето може да поднесе жалба во рок од 15 дена од денот на приемот на решението до Државната комисија за одлучување во управна постапка и работен однос во втор степен.

(13) Директор на Агенцијата ги пропишува формата, содржината и начинот на поднесување на барање од став (2) на овој член, начинот и постапката на издавање на решение за одобрување на оператор со храна за животни и објект за производство, обработка и манипулација со храна за животни од став (1) на овој член, како и начинот на доделување и содржината на бројот на одобрувањето.

(14) Агенцијата води Регистар на одобрени објекти и оператори со храна за животни и го објавува на интернет страната на Агенцијата.

Член 25

Услови за работа на оператори со храна за животни и објекти за храна за животни

Операторите со храна за животни не смеат да работат доколку не се регистрирани согласно со член 22 и 29 на овој закон и/или одобрени согласно со член 24 на овој закон.

Член 26

Привремена забрана за вршење на активност

(1) Агенцијата привремено ќе го забрани вршењето на една, на повеќе или на сите активности за кои операторот е регистриран или одобрен, кога е утврдено дека операторот со храна за животни и/или објектот повеќе не ги исполнува условите за вршење на таа активност.

(2) Привремената забрана од ставот (1) на овој член трае се додека операторот со храна за животни и/или објектот повторно не ги исполни условите за вршење на активност. Во случај кога условите нема да се исполнат во период од една година од денот на донесување на решението за привремена забрана за вршење на активност, Агенцијата ќе ја одземе регистрацијата и/или одобрението.

Член 27

Одземање на регистрација или одобрение

(1) Доколку Агенцијата евидентира сериозни недостатоци или операторот со храна за животни повеќе пати го прекинал производството или одобрената активност во објектот, а операторот со храна за животни се уште не е во можност да обезбеди соодветна гаранција во поглед на натамошното производство. Агенцијата започнува постапка за одземање на решението за регистрација и/или решението за одобрение на објектот и операторот со храна за животни.

(2) Агенцијата го одзема решението за регистрација и/или решението за одобрение на објектот и операторот со храна за животни, за една или повеќе од активностите кои ги спроведува, во случај кога:

а) објектот и/или операторот со храна за животни престанува да спроведува една или повеќе од неговите активности;

б) е утврдено дека објектот за храна за животни не ги исполнува условите кои се однесуваат на неговите активности, во временски период од една година;

в) идентификувани се сериозни недостатоци или операторот со храна за животни повеќекратно го запрел производството во објектот и операторот со храна за животни се уште не е во можност да обезбеди соодветна гаранција во поглед на натамошното производство и

г) операторот со храна за животни ќе поднесе барање за одземање на решението за регистрација и/или решението за одобрение на објектот и операторот со храна за животни.

Член 28

Проширување и измени на регистрацијата или одобрението на објект и оператор со храна за животни

На барање на операторот со храна за животни, Агенцијата може да изврши измени во решението за регистрација или одобрување на објектот, кога ќе се утврди дека се обезбедени услови за вклучување на дополнителни активности во однос на оние за кои за прв пат бил регистриран или одобрен, или со кои се заменуваат постојните активности, согласно со одредбите од членовите 23, 24 и 25 на овој закон.

Оддел III

ОБВРСКИ ПРИ ТРГОВИЈА СО ХРАНА ЗА ЖИВОТНИ

Член 29

Општи обврски при увоз на храна за животни

(1) Храната за животни која се увезува во Република Северна Македонија со цел за ставање во промет мора да ги задоволува одредбите од овој закон и прописите донесени врз основа на овој закон или доколку постои посебен меѓународен договор меѓу Република Северна Македонија и земјата извозник со условите содржани во истиот.

(2) Операторите со храна за животни кои увезуваат храна за животни мора да се осигураат дека увозот се одвива единствено во согласност со следниве услови:

- земјите членки на Европската унија или нејзини делови и трети земји или делови на трети земји кои се на листата на трети земји од кои е дозволен увоз во Европската унија која ја составува и ажурира Европската комисија;

- трети земји или делови од трети земји кои се наоѓаат на листата која ја составува и ажурира Агенцијата. Третата земја се воведува на листата доколку во неа Европската унија или Агенцијата извршила контрола и утврдила дека се исполнети соодветни гаранции. Третата земја може да се воведе на листата на одобрени земји и без извршена контрола доколку Агенцијата врз основа на анализа на документација утврди дека се исполнети соодветни гаранции и

- објектот од кој бил испратен производот и во кој истиот бил добиен, подготвен или складиран, се наоѓа на листата на објекти на земјите членки на Европската унија, листата на објекти од трети земји од кои е дозволен увоз во Европската унија која ја составува и ажурира Европската комисија и листа на одобрени објекти од трети земји составен од Агенцијата и

- храната за животни е придружена со сертификат или друг соодветен документ кој е издаден од страна на надлежниот орган на земјата на потекло со кој се докажува дека условите кои се утврдени во алинеите 1, 2 и 3 од овој став се исполнети.

(3) За вршење на активност увозник на храна за животни, правните лица кои увезуваат храна за животни потребно е да бидат регистрирани во Агенцијата.

(4) За регистрација на увозник на храна за животни, правните лица кои вршат увоз на храна за животни до Агенцијата поднесуваат барање. Кон барањето правното лице кое сака да врши увоз на храна за животни ја поднесува и следната документација:

- доказ за уплатена административна такса;

- доказ за надоместок за регистрација на правно лице кое врши увоз на храна за животни;

- извод од Централен регистар на Република Северна Македонија;

- имотен лист за објектот или договор за закуп на објект (документот не е потребен во случај кога станува збор за претходно регистриран или одобрен објект со храна за животни);

- опис на постапката на работење со сите помошни фази;

- проценети максимални годишни капацитети за увоз и складирање и

- опис на процедурата на следливост.

(5) Овластеното службено лице од Агенцијата кое ја води постапката по службена должност го прибавува доказот од став (4) алинеа 3 и 4 на овој член во рок од три работни дена од денот на поднесување на барањето во електронска форма од надлежен јавен орган.

(6) Овластеното службено лице од надлежниот јавен орган е должно бараниот доказ од став (5) на овој член да го достави во рок од три дена од денот на приемот на барањето во електронска форма.

(7) Агенцијата издава решение за регистрација на увозник на храна за животни во рок од 30 дена од денот на поднесување на барањето.

(8) Доколку поднесената документација е некомплетна, овластеното службено лице од Агенцијата во рок од 30 дена од денот на приемот на барањето доставува известување за докомплетирање на документацијата до подносителот на барањето.

(9) Подносителот на барањето во рок од 15 дена од денот на приемот на известувањето за докомплетирање на документацијата, потребно е истата да ја достави до Агенцијата.

(10) Доколку подносителот на барањето во рок од 15 дена од денот на приемот на известувањето не постапи по истото, Агенцијата го одбива барањето.

(11) Против решението од ставовите (7) и (10) на овој член, подносителот на барањето може да поднесе жалба во рок од 15 дена од денот на приемот на решението до Државната комисија за одлучување во управна постапка и работен однос во втор степен.

(12) За секоја промена на условите во поглед на активностите, просториите или престанок на работа на правните лица кои вршат увоз на храна за животни, правните лица треба веднаш да ја известат Агенцијата.

(13) Агенцијата води регистaр на увозници на храна за животни и истиот се објавува на интернет страната на Агенцијата.

(14) Директорот на Агенцијата ги пропишува начинот и постапката за регистрација на увозници на храна за животни, како и формата и содржината на регистарот на правни лица кои вршат увоз на храна за животни.

(15) Директорот на Агенцијата ги составува листите на земји и објекти од кои е одобрен увоз на храна за животни наведени во став (2) на овој член и истите ги објавува на интернет страната на Агенцијата.

(16) Директорот на Агенцијата ги пропишува формата и содржината на сертификатите и другите придружни документи на храната за животни која се увезува.

(17) Правното лице кое врши увоз на храна за животни се брише од Регистарот на увозници на храна за животни во следниве случаи:

1) на барање на сопственикот, односно корисникот на објектот и

2) поради престанок на исполнување на пропишаните услови.

(18) Агенцијата го брише увозникот од регистарот на правни лица кои вршат увоз на храна за животни согласно со ставот (17) на овој член во рок од 15 дена од денот на поднесување на поднесокот со донесување на решение за одземање на решението за регистрација на увозник на храна за животни.

(19) Против решението од ставот (18) на овој член, подносителот на барањето може да поднесе жалба во рок од 15 дена од денот на приемот на решението до Државната комисија за одлучување во управна постапка и работен однос во втор степен.

Член 30

Општи обврски при извоз на храна за животни

(1) Храната за животни која се извезува или се увезува поради повторен извоз од Република Северна Македонија мора да ги задоволува барањата од овој закон и прописите донесени врз основа на овој закон, освен ако не се побара нешто друго од страна на надлежните тела на земјата увозник или поинаку не е утврдено со други закони, подзаконски прописи, стандарди, кодекси на пракса, како и други прописи кои се во сила во земјата увозник.

(2) По исклучок од ставот (1) на овој член, освен кога храната за животни не е безбедна за употреба, храната за животни може да се извезува или да се увезува заради повторен извоз, единствено доколку надлежните тела во земјата увозник изречно се согласни со тоа, откако се потполно информирани за причините и околностите поради кои храната за животни не може да се стави во промет во Република Северна Македонија.

(3) По исклучок од ставот (1) на овој член, кога се применуваат одредби од меѓународен договор склучен меѓу Република Северна Македонија и земјата увозник, храната за животни која се извезува од Република Северна Македонија во таа земја мора да ги задоволува условите од меѓународниот договор.

Оддел IV

УПАТСТВА

Член 31

Упатства за добри пракси

(1) Агенцијата ја поттикнува изработката на упатства за добра пракса во областа на безбедност на храната за животни и за примена на HACCP принципите.

(2) Операторите со храна за животни ги користат овие упатства на волонтерска основа.

(3) Кога упатства за добра пракса се развиени, тие се воведуваат и дисеминираат од страна на асоцијациите на оператори со храна за животни:

- во консултација со претставниците на заинтересираните страни, како што се надлежните органи и операторите со храна за животни на кои се однесуваат упатствата,

- земајќи ги предвид препораките од Codex Alimentarius и

- кога се однесуваат на примарното производство на храна за животни, земајќи ги предвид прописите за примарно производство на храна за животни.

(4) Агенцијата ги проценува упатствата за добра пракса со цел да се осигури дека:

- се изработени во согласност со ставот (3) од овој член,

- нивната содржина е практична за областите за кои тие се однесуваат и

- се соодветни како упатства за усогласување со општите и посебните обврски на операторите со храна за животни и примената на системот за анализа на ризик и критични контролни точки (HACCP систем) и/или за типот на храната за животни на која се однесуваат и

(5) Одгледувачите на животни се должни да применуваат добра пракса за исхрана на животните во согласност со членовите 19 став (2) и 20 став (4) од овој закон.

(6) Агенцијата води евиденција за објавените упатства за добра пракса и примена на HACCP принципите и го објавува списокот на водичи на својата интернет страна.

Глава VI

СТАВАЊЕ ВО ПРОМЕТ И ОЗНАЧУВАЊЕ

Оддел I

СТАВАЊЕ ВО ПРОМЕТ И ОЗНАЧУВАЊЕ НА СУРОВИНИ ЗА ХРАНА ЗА ЖИВОТНИ, КРМНИ СМЕСИ И ХРАНА ЗА ЖИВОТНИ ЗА ПОСЕБНИ НУТРИТИВНИ ЦЕЛИ

Член 32

Барања за безбедност и ставање во промет

(1) Храната може да се стави во промет доколку:

- е безбедна и

- нема директно негативно влијание врз животната средина или благосостојбата на животните.

(2) Освен барањата утврдени во став 1 од овој член, операторите со храна за животни кои ја ставаат во промет храната за животни треба да обезбедат дека:

- е својствена за нејзината намена и е со соодветен квалитет и

- нејзиното пакување, означување и презентирање е во согласност со законските одредби.

(3) Храната за животни мора да ги задоволува техничките барања за непожелни супстанции и за други хемиски детерминанти.

(4) Директорот на Агенцијата ги пропишува техничките барања за непожелните супстанции и другите хемиски детерминанти.

Член 33

Одговорност и обврски на операторите со храна за животни при означување на храната за животни

(1) Лицето одговорно за означување на храната за животни треба да ги направи достапни за Агенцијата сите информации кои се однесуваат на составот или на тврдењата за храната за животни која е ставена во промет од страна на тоа лице, што овозможува верификација на точноста на информациите дадени на етикетата, вклучувајќи ја точната процентуална застапеност во тежина на сите суровини во крмната смеса.

(2) Во итни случаи, кога е загрозено здравјето на луѓето или животните или заради заштита на животната средина, Агенцијата може на купувачот да му ги обезбеди сите информации од став (1) на овој член, доколку по разгледување на легитимноста на интересите на производителите и корисниците, дојде до заклучок дека барањето за таквите информации е оправдано. Доколку е соодветно, Агенцијата ги обезбедува тие информации по потпишување на Изјава за доверливост од страна на купувачот.

(3) За животни кои не се користат во исхрана на луѓето, се применуваат одредбите од член 13, 14 и 15 на овој закон, mutatis mutantis.

Член 34

Листа на суровини за храна за животни чие ставање во промет или употреба во исхраната на животните се ограничени или забранети

(1) Храната за животни не треба да содржи или да се состои од суровини за храна за животни чие пуштање во промет или употреба во исхрана на животните е ограничено или забрането.

(2) Директорот на Агенцијата ја пропишува листата на суровини за храна за животни чие ставање во промет или употреба во исхрана на животните е ограничено или забрането, земајќи ги предвид научните докази, технолошкиот развој, известувањата во рамките на Системот за брзо информирање за храна и храна за животни (RASFF) или резултатите од официјалните контроли.

Член 35

Содржина на адитивите за храна за животни и карактеристики на

видовите храна за животни

(1) Без да е во спротивност со условите за употреба на адитивите за храна за животни согласно одредбите од овој закон за нивно одобрување, суровините за храна за животни и дополнителните крмни смеси не смеат да содржат адитиви за храна за животни во количина 100 пати повисока од утврдената максимална содржина во комплетната крмна смеса или пет пати повисока во случај на кокцидиостатици и хистомоностатици**.**

(2) Количината на адитивите која е 100 пати повисока од утврдената максимална содржина во комплетната крмна смеса наведена во став (1) на овој член, може да се надмине доколку составот на производите ја исполнува посебната нутритивна цел во однос на соодветната употреба за која е наменета согласно листата на храна за животни за посебни нутритивни цели и условите за употреба на оваа храна во исхраната за животните.

(3) Условите за употреба на храна за животни за посебни нутритивни цели наведена во став (2) на овој член се наведени во член 36 на овој закон. Објектите кои произведуваат крмни смеси наведени во став (2) на овој член, мора да бидат одобрени согласно одредбите од член 25 на овој закон.

(4) Директорот на Агенцијата донесува упатства со кои ќе се прецизира точно разликата меѓу суровините за храна за животни, адитивите за храна за животни и другите производи, како што се ветеринарно медицинските препарати.

Член 36

Ставање во промет на храна за животни наменета за посебни нутритивни цели и Листа за употреба на храна за животни наменета за посебни нутритивни цели

1. Храната за животни наменета за посебни нутритивни цели може да се стави во промет како таква доколку нејзината наменета употреба е вклучена во Листата за употреба на храна за животни наменета за посебни нутритивни цели која е составена во согласност со одредбите од овој член и доколку ги исполнува есенцијалните нутритивни карактеристики за соодветната нутритивна цел наведена во листата.
2. Производството, употребата и ставањето во промет на храна за животни за посебни нутритивни цели е дозволено доколку истата е одобрена за ставање во промет во земјите членки во Европската унија.

(3) Директорот на Агенцијата ја обавува Листата за употреба на храна за животни наменета за посебни нутритивни цели во “Службен весник на Република Северна Македонија“ и на интернет страната на Агенцијата.

Член 37

Принципи за означување и презентирање на храната за животни

(1) Означувањето и презентирањето на храната за животни не смее да го доведе во заблуда корисникот, особено:

- во однос на намената за употреба или својствата на храната за животни, како што се природата, начинот на преработка или производство, својствата, составот, количината, трајноста, видот или категоријата на животно за кои е наменета;

- со наведување на ефекти или карактеристики на храната за животни кои не ги поседува или сугерирање дека храната за животни има посебни карактеристики во случај кога сите слични храни за животни имаат такви карактеристики или

- во однос на усогласеноста со означувањето согласно листата на суровини за храна за животни и кодексот за добра пракса за означување наведено во член 45 од овој закон.

(2) Суровините за храната за животни или крмните смеси кои се ставаат во промет во рефус или во незатворени пакувања или контејнери, треба да бидат придружени со документ кој ги содржи сите задолжителни податоци во однос на означувањето.

(3) Во случај кога храната за животни е понудена за продажба од далечина, задолжителните податоци во однос на означувањето треба да бидат присутни на материјалот кој ја придружува продажбата од далечина или истите треба да бидат обезбедени преку други соодветни средства пред склучување на договорот за продажба од далечина.

(4) Одредбите поврзани со презентирањето на податоците на ознаката наведени во член 40 од овој закон, треба да се обезбедат најдоцна до моментот на доставување на храната за животни.

(5) Директорот на Агенцијата ги пропишува:

- мерките за продажба од далечина на храна за животни нарачана од оддалечени места (по пошта, телефон и интернет);

- дополнителните одредби за означување на храната за животни и

- дозволените толеранции за отстапувања за разлики помеѓу означените составни вредности на суровините за храна за животни или крмните смеси и вредностите кои биле добиени при анализа за време на официјалните контроли.

Член 38

Одговорности

(1) Лицето одговорно за означување треба да обезбеди целосни и точни податоци кои се ставаат на етикетата на храната за животни.

(2)  Лицето одговорно за означување треба да е оператор со храна за животни кој прв ја става во промет храната за животни или, каде што е применливо, операторот со храна за животни под чие име или трговско име засегнатата храна за животни се става во промет.

(3)  До степенот до кој нивните активностите влијаат врз означувањето во рамки на активностите под нивна контрола, операторите со храна за животни треба да обезбедат дека податоците дадени преку било кој медиум ги задоволуваат законските барања.

(4) Операторите со храна за животни одговорни за малопродажба или дистрибуција чии активности не влијаат на означувањето, треба да ги спроведуваат своите активности со посебно внимание со цел да помогнат да се обезбеди усогласеност со барањата за означување, особено за да се избегне повторното снабдување со производи за кои знаат или треба да претпостават, врз основа на информации кои ги поседуваат или како професионалци, дека не се во согласност со барањата за означување.

(5) Операторите со храна за животни, во рамки на активностите кои се под нивна контрола, треба да обезбедат дека задолжитените податоци за означување се пренесуваат преку ланецот на храна со цел да се овозможи ијформациите да бидат проследени до крајниот корисник на храната за животни.

Член 39

Тврдења

(1) При означувањето и презентирањето на суровините за храна за животни и крмните смеси треба да се посвети особено внимание на присуството или отсуството на некоја супстанција во храната за животни, на посебните нутритивни карактеристики или на процес или на посебна функција која е поврзана со претходните, под услов да се исполнети следниве барања:

- тврдењето да е објективно и разбирливо за корисникот на храната за животни и

- операторот со храна за животни, при спроведување на официјална контрола од страна на Агенцијата, треба да обезбеди научни докази за тврдењето, или со повикување на научни докази кои се достапни на јавноста или преку документирани истражувања на операторот со храна за животни да ја потврди валидноста на наведеното тврдење. Научните докази треба да бидат достапни за јавноста во времето кога храната за животни се става во промет. Потрошувачите имаат право да и укажат на Агенцијата за нивните сомнежи во поглед на вистинитоста на тврдењата. Во случај кога ќе се дојде до заклучок дека тврдењето не е доволно поткрепено, означувањето во поглед на тоа тврдење ќе се смета како заблуда на потрошувачот, за целите на член 38 од овој закон. Кога надлежниот орган има сомнежи во врска со научната поткрепа на предметното барање, може да го достави прашањето до некоја од научните институции во државата. Агенцијата може да го прифати мислењето од научната институција.

(2) Без оглед на одредбите од став (1) на овој член, дозволени се тврдења во поглед на оптимизација на исхраната и поддршка или заштита на физиолошката состојба, освен во случај кога тие содржат тврдења од видот наведен во став (3) алинеа 1 на овој член.

(3) Означувањето или презентирањето на суровините на храната за животни и крмните смеси не смее да ги содржи тврдењата дека:

- ќе спречуваат, третираат или лекуваат болест, освен во случај на кокцидиостатици и хистомоностатици кои се одобрени согласно овој закон; оваа точка не се однесува на тврдењата кои се поврзани со нутритивната неурамнотеженост, под услов да не се поврзани со никаков патолошки симптом и

- имаат посебна нутритивна цел, како што е предвидено во листата на употреба на храна за животни наменета за посебни нутритивни цели во исхраната утврдена во член 36 од овој закон, освен доколку ги задоволува потребните барања кои се таму пропишани.

(4) Барањата утврдени во ставовите 1 и 2 на овој член можат да се вклучат во кодексите за добра пракса за означувањето наведени во член 44 од овој закон.

Член 40

Презентирање на податоците на ознаката

(1) Задолжителните податоци на ознаката треба да се дадени во целост и на видно место на пакувањето или контејнерот, на етикета која е прикачена на истите или на придружниот документ, на начин со кој тие се видливи, јасно читливи и не можат да се избришат, напишани на македонски јазик.

(2) Задолжителните податоци на ознаката треба да бидат лесни за идентификување и не смеат да бидат прикриени со други податоци. Тие треба да бидат прикажани во боја, фонт и големина на букви која не го прикрива или нагласува било кој дел од информацијата освен во случај кога наведеното отстапување укажува на одредена претпазливост.

(3) Задолжителните податоци кои се однесуваат на барањата утврдени во ставовите (1) и (2) на овој член и презентирањето на доброволното означување наведено во член 42, можат да се вклучат во кодексите за добра пракса за означувањето наведени во член 44 од овој закон.

(4) Покрај општите и посебните задолжителни барања, операторите со храна за животни треба да ги наведат и дополнителните задолжителни барања за означување на храната за животни наменета за посебни нутритивни цели, храната за домашни миленици и неусогласената храна за животни.

(5) Директорот на Агенцијата ги пропишува условите кои се однесуваат на:

- општи задолжителни барања за означување на суровините за храна за животни и крмните смеси;

- посебни задолжителни барања за означување на суровините за храна за животни;

- посебни задолжителни барања за означување на крмните смеси;

- дополнителни задолжителни барања за означување на храната за животни наменета за посебни нутритивни цели;

- дополнителни задолжителни барања за означување на храната за домашни миленици;

- дополнителни задолжителни барања за означување на неусогласената храна за животни и

- отстапувањата во однос на горенаведените барања.

(5) Директорот на Агенцијата ги пропишува општите и посебните барања за користење на нутритивните тврдења при означување и презентирање на храната за животни.

Член 41

Доброволно обележување

(1) Покрај барањата за задолжително означување, означувањето на суровините за храната за животни и крмните смеси може да вклучува и доброволни податоци за означување, под услов да се почитуваат општите начела утврдени во овој закон.

(2) Дополнителните услови за доброволно означување можат да бидат вклучени во кодексите за добра пракса на означување наведени во член 44 од овој закон.

Член 42

Пакување

(1) Суровините за храна за животни и крмните смеси може да се ставаат во промет само во запечатени пакувања или контејнери. Пакувањата треба да бидат затворени на таков начин што, кога ќе се отвори пакувањето, местото каде што е запечатено трајно ќе се оштети и не може повторно да се употреби.

(2) Со исклучок на одредбите од став 1 на овој член, следната храна за животни може да се стави во промет во рефусна состојба или во незапечатени пакувања или контејнери:

- суровини за храна за животни;

- крмни смеси добиени исклучиво со мешање на зрна или цели плодови;

- испораки помеѓу производителите на крмни смеси;

- испораки на крмни смеси директно од производителот до корисникот на храната за животни;

- испораки од производители на крмни смеси до објекти за пакување;

- крмна смеса во количина не поголема од 50 килограми тежина, а кои се наменети за крајниот корисник и се земаат директно од запечатено пакување или контејнер и

- блокови или минерали за лижење.

Член 43

Каталог на суровини за храна за животни

(1) Каталогот на суровини за храна за животни се употребува како алатка за подобрување на означувањето на суровините за храна за животни и крмните смеси. Каталогот ја олеснува размената на информации за својствата на производот и ги наведува суровините за храна за животни како список кој не е конечен.

(2) Овој член се применува без да е во спротивност со законските барања утврдени во член 32 од овој закон.

(3) Користењето на Каталогот од страна на операторите со храна за животни е на доброволна основа. Меѓутоа, името на суровината за храна за животни кое е наведено во каталогот може да се користи само под услов да е во согласност со сите релевантни одредби наведени во Каталогот.

(4) Каталогот за секоја суровина за храна за животни вклучена во него, треба да ги содржи следните податцои:

- името

- идентификациониот број

- опис на суровината за храна за животни, вклучувајќи информации за процесот на производство, доколку е потребно

- податоци кои ги заменуваат посебните задолжителни барања за означување и

- дефиниции за различни процеси и употребени технички изрази.

(4) Директорот на Агенцијата го објавува Каталогот на суровини за храна за животни одобрен во ЕУ каде што е вклучена и листата на суровини за храна за животните во “Службен весник на Република Северна Македонија“ и на интернет страната на Агенцијата.

(5) Директорот на Агенцијата ги пропишува условите за пуштање во промет на суровините за храна за животни, декларирањето и карактеристиките што треба да се дадат на придружниот документ или на пакувањето. како и одредувањето на максимална содржина на хемиски нечистотии или нивоа на ботаничка чистота или нивоа на содржина на влага или поединости со кои се заменува задолжителната декларација.

Член 44

Кодекс за добра пракса за означување

(1) Агенцијата го поттикнува развојот на два кодекси за добра пракса за означување (во понатамошниот текст “кодекси”), еден за храна за домашни миленици и еден за крмни смеси за животните кои се наменети за производство на храна за луѓе, кој може да го вклучи и делот за крзнени животни.

(2) Кодексите имаат за цел да ја подобрат соодветноста на означувањето. Тие, всушност, вклучуваат одредби за презентирање на задолжителните податоци за означување наведени во член 40, за доброволно означување наведени во член 41 и за употреба на тврдења наведени во член 39.

(3) Употребата на кодексите од операторите за храна за животни е на доброволна основа. Меѓутоа, употребата на кој било од кодексите може да се наведе на етикетата само под услов да се почитуваат сите релевантни одредби од тој кодекс.

Оддел II

УПОТРЕБА И ОЗНАЧУВАЊЕ НА АДИТИВИ ЗА ХРАНА ЗА ЖИВОТНИ

Член 45

Ставање во промет на адитиви за храна за животни

(1) Адитиви за храна за животни смеат да се стават во промет, преработуваат и употребуваат само доколку:

- се одобрени за ставање во промет,

- се исполнети условите за употреба согласно со одредбите од овој закон и прописите донесени врз основа на овој закон и посебните услови во одобрението за ставање во промет и

- ги исполнуваат условите за означување на адитиви за храната за животни кои се пропишани со овој закон.

(2) Адитивите за храната за животни смеат да се ставаат во промет, преработуваат и употребуваат доколку се одобрени за ставање во промет во земјите членки на Европската унија.

(3) Агенцијата го објавува Регистарот на адитиви одобрени во ЕУ во “Службен весник на Република Северна Македонија“, најмалку еднаш годишно, и на интернет страната на Агенцијата.

(4) По исклучок на ставот (1) од овој член, за експериментите за научни цели, Агенцијата може да ја одобри употребата како адитиви, на супстанции кои не поседуваат одобрение за ставање во промет на национално ниво, со исклучок на антибиотиците, под услов експериментите да се спроведуваат во согласност со принципите и условите кои се пропишани со овој закон и доколку постои соодветен официјален надзор. Засегнатите животни можат да се користат за производство на храна за исхрана на луѓе единствено, доколку надлежните органи на државната управа утврдат дека тоа нема негативно влијание на јавното здравство, здравствената заштита на животните или животната средина.

Член 46

Услови кои треба да ги исполнуваат адитивите за храна за животни

(1) Адитивот на храната за животни не смее:

а) да има негативно влијание на јавното здравство, здравствената заштита на животните или животната средина;

б) да биде презентиран на начин кој би ги навел корисниците во заблуда и

в) да му наштети на конзументот со намалување на одредени карактеристики на производи од животинско потекло или да го доведе во заблуда во однос на одредени карактеристики на тие производи.

(2) Адитивот на храната за животни мора:

а) поволно да дејствува на карактеристиките на храната за животни;

б) поволно да дејствува на карактеристиките на производите од животинско потекло;

в) поволно да влијае на бојата на орнаменталните риби и птици;

г) да ги задоволи нутритивните потреби на животните;

д) поволно да дејствува на животната средина од аспект на сточарското производство;

ѓ) поволно да влијае на сточарското производство, нивните перформанси или благосостојбата, особено со влијание на гастро-интестиналната флора или дигестабилноста на храната за животни или

е) да има кокцидиостатски или хистомоностатски ефект.

(3) Антибиотиците, освен оние антибиотици кои се во категорија на кокцидиостатици или хистомоностатици, не треба да се употребуваат како адитиви за храна за животни.

Член 47

Категории и функционални групи на адитивите за храна за животни

1. Адитивите за храната за животни се распоредуваат во една или повеќе од следниве категории, во зависност од неговите функции и карактеристики.

- Технолошки адитиви: секој адитив која се додава на храната за животни во технолошки цели;

- Сензорни адитиви: секој адитив, со чие додавање на храната за животни ги подобрува органолептичките својства на храната за животни или визуелните карактеристики на храната добиена од животините;

- Нутритивни адитиви;

- Зоотехнички адитиви: секој адитив кој позитивно влијае на продуктивноста на животните во добра здравствената состојба или на животната средина и

- Кокцидиостатици и хистомоностатици.

(2) Во рамките на категориите од ставот (1) на овој член, адитивите понатаму се распоредуваат во една или повеќе функционални групи, во зависност од нивната главна функција или функции.

(а) Во категоријата ″технолошки адитиви″ вклучени се следниве функционални групи:

- конзерванси: супстанции или, кога е соодветно, микроорганизми, кои ја заштитуваат храната за животни од расипување, предизвикано од микроорганизми или нивни метаболити;

- антиоксиданти: супстанции кои го продолжуваат рокот на складирање на крмните смеси и суровините за храна за животни, штитејќи ги од расипување предизвикано од оксидација;

- емулгатори: супстанции кои овозможуваат да се формира или одржува хомогена смеса од две или повеќе фази во крмните смеси кои не можат да се мешаат;

- стабилизатори: супстанции кои овозможуваат да се одржува физичко-хемиското својство на крмните смеси;

- згуснувачи: супстанции кои ја зголемуваат вискозноста на крмните смеси;

- гелни супстанции: супстанци кои им даваат текстура на крмните смеси формирајќи гел;

- врзувачи: супстанции кои го зголемуваат врзувањето на честичките од крмните смеси;

- супстанции за контрола на радиоизотопната контаминација: супстанции кои го намалуваат апсорбирањето на радиоизотопите или го поттикнуваат нивното исфрлување;

- средства против згрутчување: супстанции кои го намалуваат сврзувањето на индивидуалните честички на крмните смеси;

- регулатори на киселост: супстанции кои ја регулираат pH вредноста во крмните смеси;

- адитиви во силажа: супстанции, вклучително ензими или микроорганизми, кои се наменети да бидат вклучени во храната за животни, со цел да се подобри производството на силажа;

- денатуранси: супстанции кои кога се користат во производство на преработени крмните смеси, овозможуваат идентификација на потеклото на одредена, специфична храна или суровини на храна за животни;

- супстанции за намалување на контаминацијата на храната за животни од микотоксини: супстанции кои можat да ја спречат или намалат апсорпцијата, да го подобрат исфрлањето на микотоксините или да го изменат нивниот начин на делување.

- подобрувачи на хигиенските услови: супстанции или, кога е применливо, микроорганизми кои поволно влијаат на хигиенските карактеристики на храната за животни преку намалување на специфичната микробиолошка контаминација.

(б) Во категоријата ″сензорни адитиви″ вклучени се следниве функционални групи:

- обојувачи:

- супстанции кои додаваат или ја обновуваат бојата на крмните смеси;

- супстанции кои при исхрана на животните додаваат боја во храната од животинско потекло;

- супстанции кои поволно влијаат на бојата на украсните риби или птици;

- ароматични соединенија: супстанции со чие додавање во крмните смеси го интензивира мирисот или вкусот на истата.

(в) Во категоријата ″нутритивни адитиви″ вклучени се следниве функционални групи:

- витамини, про-витамини и хемиски добро дефинирани супстанции кои имаат сличен ефект;

- минерални мешавини;

- амино киселини, нивни соли и аналогни супстанции и

- уреа и нејзини деривати.

(г) Во категоријата ″зоотехнички адитиви″ вклучени се следниве функционални групи:

- подобрувачи на дигестивноста: супстанции кои при нивно користење во исхраната на животните ја зголемуваат дигестивноста на храната за животни преку делување на целните суровини на храна за животни;

- стабилизатори на цревна флора: микроорганизми или други хемиски супстанции кои при нивно користење во исхраната на животните имаат позитивно

влијание на флората на цревата;

- супстанции кои поволно влијаат на животната средина и

- други зоотехнички адитиви.

Член 48

Означување и пакување на адитиви за храна за животни и нивни премикси

(1) Адитиви за храна за животни или премикси од адитиви смеат да се стават во промет само доколку нивното пакување или контејнер е означено под одговорност на производителот, пакувачот, увозникот, продавачот или дистрибутерот, со седиште во Република Северна Македонија и содржи соодветни информации, кои мора да бидат видливи, читливи и неизбришливи, напишани на македонски јазик и кирилско писмо.

(2) Директорот на Агенцијата ги пропишува поблиските услови за декларирање, како и минималните карактеристики кои треба да се означат, како и начинот на опишувањето на адитиви на храна за животни.

Член 49

Увоз и ставање во промет за адитиви на храна за животни

(1) Увозот на адитиви на храна за животни, може да се врши само со претходно издадена дозвола за увоз од надлежните органи доколку се наоѓа на Регистарот на адитиви одобрени во ЕУ кој е објавен на интернет страната на Агенцијата.

(2) Адитивите или премиксите од адитиви се ставаат во промет единствено во запечатени пакувања и контејнери, затворени на начин што при отворање на пакувањето или контејнерот, пакувањето или контејнерот не може повторно да се употреби.

Член 50

Општи услови за употреба на адитиви за храна за животни

(1) Количеството на адитиви кои постојат во природна состојба во одредени суровини на храна за животни се пресметува така што вкупното количество на елементи кои се природно присутни не го надминува максималното ниво кое е дозволено за ставање во промет.

(2) Мешањето на адитиви се одобрува единствено кај премикси од адитиви и храна за животни каде што постои физичко-хемиска и биолошка компатибилност меѓу компонентите на мешавината во врска со посакуваните ефекти.

(3) Дополнителните крмни смеси, разредени онака како што е назначено, не смеат да содржат нивоа на адитиви кои ги надминуваат оние кои се одредени за комплетните крмни смеси.

(4) Мешањето на адитиви кои треба да се продадат директно на крајниот корисник ќе биде одобрено согласно одредбите од член 23 и член 24 на овој закон и доколку е во согласност со условите за користење кои се пропишани во одобрувањето за ставање во промет за секој посебен адитив.

Член 51

Доверливост

(1) Следниве информации кои се однесуваат на адитивите за храна за животни ставени во промет во Република Северна Македонија не се сметаат како доверливи:

а) името и составот на адитивот и каде што е соодветно видот на производство;

б) физичко-хемиските и биолошките карактеристики на адитивот;

в) заклучоците од резултатите на студиите за ефектите на адитивот врз јавното здравство, здравствената заштита на животните и животната средина;

г) заклучоците од резултатите на студиите за ефектите на адитивите за карактеристиките на производите од животинско потекло и на нивните хранливи својства и

д) методите за детекција и идентификација на адитивите и каде што е применливо, условите за мониторинг и резиме на резултатите од мониторингот.

(2) Агенцијата ја почитува доверливоста на комерцијалните и индустриските информации, вклучувајќи ги информациите од истражувањата и развојот.

Оддел III

МЕДИЦИНСКА ХРАНА ЗА ЖИВОТНИ

Член 52

Општи услови кои се применуваат на медицинска храна за животни

(1) Медицинската компонента во медицинската храна за животни може да се произведува единствено само од одобрени медицински премикси кои се одобрени во согласност со прописите за ветеринарно-медицинските препарати.

(2) По исклучок од став (1) на овој член, а во согласност со Законот за ветеринарно-медицински препарати, Агенцијата може:

- да одобри интермедијарни производи кои се подготвени од одобрени медицински премикси кои се одобрени во согласност со Законот за ветеринарно - медицински препарати и од една или повеќе храни за животни кои се наменети за последователно производство на медицинска храна за животни готова за употреба, под услов да се исполнети посебните услови пропишани во одобрувањето за ставање во промет на одобрените медицински премикси. Интермедијарните производи треба да се произведени во објекти одобрени согласно одредбите од член 53 од овој закон и нивното производство треба да се пријави до Агенцијата и

- да овласти доктор по ветеринарна медицина, под негова одговорност и на препишан рецепт, да приготви медицинска храна за животни, согласно условите пропишани во Законот за ветеринарно-медицински препарати, од неколку одобрени медицински премикси и под услов истата да не содржи одобрен терапевтски препарат во форма на премикс за одредена болест или за засегнатиот вид животни кој треба да се третира.

Член 53

Посебни услови кои се употребуваат за медицинска храна за животни

(1) Медицинската храна за животни не смее да се складира, стави во промет или употреби, освен ако не е произведена во согласност со одредбите од овој закон и прописите донесени врз основа на овој закон.

(2) Медицинската храна за животни може да се произведе доколку:

- производителот има простории кои се претходно одобрени од страна на Агенцијата, техничка опрема, како и соодветени и адекватни објекти за складирање и преглед;

- во објектот за производство на медицинска храна за животни мора да има доволно персонал кој поседува соодветно знаење и квалификации во технологијата на производство на храна за животни, а најмалку едно стручно лице кое треба да биде доктор по ветеринарна медицина

- производителот е одговорен да обезбеди дека:

а) се употребува само храна за животни или нејзини комбинации кои се во согласност со прописите за храна за животни;

б) при мешањето на храната за животни со одобрениот медицински премикс, треба да се добие хомогена и стабилна смеса;

в) одобрениот медицински премикс се користи за време на процесот на производство во согласност со условите пропишани во одобрението за ставање во промет, а особено дека:

- не постои можност за каква било непожелна интеракција меѓу ветеринарно-медицинските препарати, адитивите и храната за животни,

- медицинската храна за животни се чува во предвидениот период за чување и

- храната за животни која се користи за производство на медицинска храна за животни не содржи исти антибиотици како оние кои се употребени како активна супстанција во одобрениот медицински премикс и

г) дневната доза на медицинските препарати која е содржана во количината на храна за животни која кореспондира на најмалку половина од дневната порција на храната за третираните животни или, во случај на преживари, кореспондира на најмалку половина од дневните потреби на неминералната дополнителна храна за животни;

4) просториите, персоналот и опремата која се користи и кои учествуваат во процесот на производство се во согласност со правилата и принципите за хигиена при производство, а процесот на производство одговара на правилата за добра производствена пракса;

5) произведената медицинска храна за животни подлежи на редовни испитувања - вклучувајќи ги и соодветните лабораториски тестирања за хомогеност - од страна на операторот и објектот со храна за животни, под надзор и периодични контроли од Агенцијата, за да се осигура дека медицинската храна за животни е во согласност со условите предвидени со овој закон, особено во поглед на нејзината хомогеност, стабилност и складирање;

6) производителите се обврзани да водат дневна евиденција за видот и количината на одобрените медицински премикси и употребената храна за животни и произведената медицинска храна за животни, задржана или испратена, заедно со имињата и адресите на сопствениците или одгледувачите на животни, име и адреса на одобрени дистрибутери и каде што е соодветно име и адреса на ветеринарниот лекар кој ја препишал медицинската храна за животни. Евиденцијата, која треба да одговара и на прописите за ветеринарно-медицински препарати мора да се чува најмалку три години после датумот на последниот влез и мора да е достапна во секое време на Агенцијата во случај на контроли и

7) премиксите и медицинската храна за животни се складираат во соодветни одвоени и безбедни простории или херметички затворени контејнери специјално дизајнирани за складирање на такви производи, во посебно означени вреќи кои се поставени на посебно означено место или во посебно означени силоси.

(3) По исклучок од ставот (2) на овој член Агенцијата може да одобри производство на медицинска храна за животни и на фармите, под услови наведени во ставот (2) на овој член.

(4) Во зависност од условите на прописите за ветеринарно-медицински препарати, Агенцијата може за научни цели да дозволи отстапки од овој закон, доколку се обезбеди посебна и соодветна официјална контрола.

(5) Директорот на Агенцијата ги пропишува посебните услови што во поглед на објектите, опремата, персоналот и начинот на работа треба да ги исполнат операторите за производство на медицинска храна за животни, како и начинот на производство на медицинска храна за животни.

Член 54

Ставање во промет на медицинска храна за животни

(1) Медицинската храна за животни се става во промет само во пакување или запечатени контејнери затворени на начин со кој при отворањето, затворачот или пломбата се оштетува и тие не можат повторно да се употребат.

(2) Онаму каде што се користат цистерни или слични контејнери за транспорт на медицинска храна за животни, тие мора да се исчистат пред повторна употреба со цел да се заштитат од последователна непожелна интеракција или контаминација.

(3) Директорот на Агенцијата ги пропишува општите и посебните услови за ставање во промет на медицинска храна за животни и нејзина употреба.

Член 55

Означување на медицинска храна за животни

(1) Медицинската храна за животни не смее да се стави во промет, доколку истата јасно не е означена и не е во согласност со условите за означување согласно одредбите од овој закон и прописите донесени врз основа на овој закон, како и одредбите од законот со кој се уредува безбедноста на храната и прописите донесени врз основа на тој закон.

(2) Пакувањата или контејнерите во кои е спакувана медицинската храна за животни мора да бидат јасно означени со зборовите "Медицинска храна за животни".

(3) По исклучок од ставот (2) на овој член, кога цистерните или сличните контејнери се употребуваат за транспорт на медицинската храна за животни, информациите наведени во ставовите (1) и (2) од овој член треба да се содржат во придружните документи.

(4) Директорот на Агенцијата го пропишува начинот на означување на медицинската храна за животни.

Член 56

Снабдување и употреба на медицинската храна за животни

(1) Медицинската храна за животни не смее да се испорачува до фармерите или одгледувачите на животни, освен доколку не поседуваат рецепт издаден од страна на доктор по ветеринарна медицина, кој има лиценца за работа.

(2) Рецептот издаден од страна на доктор по ветеринарна медицина треба да биде со соодветна форма и издаден согласно со одредбите од став (6) на овој член.

(3) Фармерите или одгледувачите на животни можат да ја набавуваат медицинската храна за животни директно од одобрени оператори или дистрибутери на храна за животни

(4) Производителите и дистрибутерите на медицинската храна за животни вршат директно снабдување на медицинска храна за животни за третирање животни чие месо, изнутрици или производи се наменети за исхрана на луѓето доколку:

1) не се надминува дневното количеството пропишано за третман согласно ветеринарниот рецепт и

2) количества на медицинска храна не се поголеми од месечните потреби согласно точка 1) од овој став.

(5) По исклучок на став (1) на овој член, одобрени дистрибутери, може да вршат снабдување на медицинската храна во мали количества која е претходно спакувана и готоваза употреба, доколку за храната е издаден рецепт и истата е подготвена согласно Законот за безбедност на храна за животните и одредбите на овој правилник.

(6) Дистрибутерите кои вршат снабдување на медицинската храна согласно став (2) на овој член треба да:

1) ги исполнуваат истите услови како за производители во однос на водење на евиденција и складирање, транспорт и снабдување на производите;

2) се под постојан надзор од страна на Агенцијата и

3) може да снабдуваат единствено претходно спакувана медицинска храна за животни која е спремна за употреба од страна на одгледувачот или фармерот, при што на пакување се содржании упатства за употреба на медицинска храна за животни и пропишаниот периодот на каренца.

(7) Директорот на Агенцијата ги пропишува формата и содржината на ветеринарниот рецепт за медицинска храна за животни и начинот на негово издавање.

Оддел IV

ЗАШТИТНИ МЕРКИ

Член 57

Заштитни мерки

Доколку врз основа на детално испитување поради нови податоци или нова процена на постојните податоци, Агенцијата утврди дека производите од одделите I, II и III од оваа глава или нивната употреба под кои било услови претставува опасност по јавното здравство, здравствената заштита на животните и животната средина, иако се во согласност со одредбите од овој закон и прописите донесени врз основа на овој закон, Агенцијата со решение ќе го забрани нивното ставање во промет и/или употреба.

Глава VII

НЕПОЖЕЛНИ СУПСТАНЦИИ

Член 58

Забрана на ставање во промет на непожелни супстанции

(1) Производите кои се наменети за исхрана на животни можат да се увезуваат во Република Северна Македонија, да се ставаат во промет и/или да се употребуваат само ако се безбедни, вистински и со квалитет соодветен за продажба, и кои кога се употребуваат на предвидениот начин не претставуваат опасност по здравјето на луѓето, здравствената заштита на животните или животната средина и немаат негативен ефект на сточарското производство.

(2) Производите наменети за исхрана на животни се сметаат дека не се во согласност со ставот (1) од овој член, доколку нивото на непожелни супстанции кои ги содржат го надминува максимално дозволеното ниво на непожелни супстанции утврдено во Листата на непожелни супстанции во храната за животни и нивни максимални нивоа.

(3) Производите за исхрана на животни кои содржат непожелни супстанции над максимално дозволеното ниво не смеат да се употребуваат во исхраната на животните.

(4) Производите кои се наменети за исхрана на животните, а содржат непожелни супстанции кои го поминуваат максимално дозволеното ниво, не смеат да се мешаат заради разредување со исти или со други производи наменети за храна за животни.

(5) Доколку не постојат посебни одредби за дополнителните крмни смеси, Агенцијата пропишува дека дополнителната крмна смеса нема да содржи, земајќи ја во предвид пропорцијата што е пропишана за нејзината употреба во дневна порција, нивоа на непожелни супстанции наведени во Листата на непожелни супстанции во храната за животни и нивни максимални нивоа кои ги надминуваат нивоата кои се пропишани за комплетна крмна смеса.

(6) Директорот на Агенцијата ја пропишува Листата на непожелни супстанции во храната за животни и нивни максимални нивоа.

Член 59

Толеранција и истражување на непожелни супстанции

(1) Непожелните супстанции кои се вклучени во Листата на непожелни супстанции и нивни максимални нивоа од членот 56 став (5) на овој закон е дозволено да се толерираат единствено во храна за животни и под услови пропишани со посебен пропис за безбедност на храната за животните.

(2) За да се намалат или елиминираат изворите на непожелни супстанции на производи кои се наменети за храна за животни, Агенцијата, во соработка со операторите со храна за животни, спроведува истрага за идентификација на изворот на непожелните супстанции, во случаи кога се пречекорува максимално дозволеното ниво или во случаи кога се детектира пречекорување на максимално дозволеното ниво, имајќи ги предвид претходните нивоа и презема мерки за намалување или елиминирање на нивото на непожелни супстанции.

(3) Агенцијата може да дефинира прифатливи критериуми за процесот на детоксикација, како дополнување на критериумите предвидени за производите наменети за храна за животни кои биле подложени на такви процеси.

(4) Агенцијата треба да обезбеди мерки со кои ќе се гарантира правилна примена на сите прифатливи процеси наведени во став (3) на овој член и усогласеност на детоксифицираните производи наменети за храна за животни со одредбите од Листата на непожелни супстанции и нивни максимални нивоа.

(5) Директорот на Агенцијата ги пропишува начинот на истражување за идентификација на изворот и причините за пречекорување на максимално дозволеното ниво и критичната точка за спроведување на такви испитувања.

Член 60

Безбедносни мерки во случај на нови податоци

(1) Директорот на Агенцијата, во случаи кога има основа, заснована на нови информации или повторна процена на веќе постојните информации, со кои се покажува дека максимално дозволеното ниво на некоја непожелна супстанција наведена во Листата на непожелни супстанции или некоја непожелна супстанција која не е наведена во Листата, претставува опасност за здравјето на луѓето и животните или животната средина, може да нареди намалување на постојното максимално дозволено ниво, да го утврди максималното ниво или да го забрани присуството на таа непожелна супстанција во производите кои се наменети за храна за животни.

(2) Наредбата на директорот на Агенцијата од ставот (1) на овој член заедно со образложението се достапни за јавноста и се објавуваат на интернет страната на Агенцијата.

Член 61

Употреба на преработените протеини од животинско потекло и другите нуспроизводи од животинско потекло кои се користат за исхрана на животните

(1) Употребата на преработените протеини од животинско потекло и другите нуспроизводи од животинско потекло кои се користат во исхрана на животните се регулирани согласно Законот за нуспроизводи од животинско потекло.

(2) Директорот на Агенцијата ги пропишува општите и посебните услови за употреба на преработените протеини од животинско потекло и другите нуспроизводи од животинско потекло кои се користат во исхрана на животните.

Член 62

Забрани во врска со исхраната на животните

(1) Забрането е хранење на преживни животни со протеини добиени од животните.

(2) Забраната за исхрана на животните наведени во став (1) на овој член може да се прошири и на другите животни, освен на преживните животни, и ограничено, во однос на хранењето на тие животни со производи од животинско потекло.

(3) Директорот на Агенцијата ги пропишува поблиските услови, начинот и постапката за спроведување и примена на забраните од ставот (1) и (2) на овој член.

Глава VIII

ГЕНЕТСКИ МОДИФИЦИРАНА ХРАНА ЗА ЖИВОТНИ

Член 63

Генетски модифицирана храна за животни

(1) Во генетски модифицирана (ГМ) храна за животни се вбројуваат:

а) генетски модифицираните организми (ГМО) кои се користат како храна за животни;

б) храна за животни која содржи или се состои од ГМО и

в) храна за животни произведена од или која содржи состојки произведени од ГМО.

(2) ГМ храна за животни треба да:

- нема штетно влијание по здравјето на луѓето, здравствената заштита на животните или животната средина,

- не создава заблуда кај потрошувачот,

- не го оштетуваат потрошувачот со изменување на одредени карактеристики на производите од животинско потекло и

- не се разликува толку од храната за животни која по својата намена би требало да биде заменета за нејзината потрошувачка за крајниот потрошувач во прехранбена смисла да биде неповолна за животните или луѓето.

(3) На ГМ храна за животни се применуваат одредбите од овој закон, како и посебните прописи од областа на заштита на животната средина.

Член 64

Ставање во промет на ГМ храна за животни

(1) За ставање во промет на ГМ храна за животни прв пат во промет во Република Северна Македонија субјектите кои се занимаваат со храна мора да обезбедат усогласеност со одредбите од овој закон, како и прописите од областа на заштита на животната средина.

(2) Одобрение за ставање во промет на новата храна прв пат во промет го издава Агенцијата и Министерство за животната средина и просторно планирање, а во согласност со прописите кои се однесуваат на условите и постапките за ставање на нова ГМ храна прв пат во прометот во Република Северна Македонија, како и специфичните барања врзани за означувањето на ГМ храна за животни.

(3) Директорот на Агенцијата во согласност со министерот за животната средина и просторно планирање ги пропишува условите и постапката за издавање одобрение за ставање во промет ГМ храна за животни и условите за нејзин промет и употреба.

Член 65

Регистар на издадени одобренија за ставање во промет на ГМ храна за животни

(1) Агенцијата води Регистар за издадени одобренија за ставање во промет на ГМ храна за животни.

(2) Директорот на Агенцијата ги пропишува форматот и содржината и начинот на водење на Регистарот од ставот (1) на овој член.

Член 66

Управување со ризик при ставањето во промет на ГМ храна за животни

(1) Доколку постојат научни дилеми околу штетното влијание на ГМ храна за животни врз здравствена заштитата, директорот на Агенцијата во согласност со министерот надлежен за животна средина и просторно планирање ќе нареди привремени мерки за забрана за ставање во промет на истите во согласност со принципот на претпазливост.

(2) Директорот на Агенцијата може да нареди и други соодветни мерки како и условите и начинот на спроведување на тие мерки.

(3) Директорот на Агенцијата ќе нареди трајна забрана за ставање во промет на ГМ храна за животни, ако врз основа на научни процени на ризикот се утврди нејзината штетност по здравјето на луѓето и здравствената заштита на животните.

Член 67

Следење и означување на ГМ храна за животни

(1) Во првата фаза за ставање во промет на храната за животни која содржи или се состои од ГМО, вклучувајќи ги и количините во рифузна (растурена) состојба, операторите со таква храна за животни треба да осигурат дека се предадени во пишана форма на субјектот кој ја прима таа храна за животни следниве информации:

- дека храната или храната за животни содржи и/или се состои од ГМО и

- единствената идентификациска ознака во согласност со прописот за спроведување.

(2) ГМ храна за животни која се става во промет мора покрај општите барања за означување согласно со овој закон, на декларацијата да содржи и додатни посебни податоци за потрошувачите да бидат информирани за сите карактеристики и/или својства на таа храна за животни.

(3) Директорот на Агенцијата во согласност со министерот за животната средина и просторно планирање ги пропишува условите за ставање во промет на храната за животни која содржи и/или се состои од ГМО, вклучувајќи ги и количините во рифузна (растурена) состојба, како и употребата на ГМ храна за животни, и условите кои се однесуваат на следењето, означувањето на ГМ храна за животни и посебните барања за посебно означување.

Глава IX

ОРГАНСКО ПРОИЗВОДСТВО

Член 68

Органско производство и означување на органски производи наменети за исхрана на животни

(1) Органското производство треба да ги следи следниве општи цели:

(а) да воспостави одржлив систем за управување со земјоделство така што:

- ги почитува системите и циклусите на природата и го одржува и подобрува здравјето на почвата, водата, растенијата и животните и рамнотежата помеѓу нив;

- придонесува за високо ниво на биодиверзитетот;

- правилно се користи енергијата и природните ресурси, како што се вода, почва, органска материја и воздух;

- ги почитува високите стандарди за благосостојба на животните и особено ги исполнува условите во однос на специфичните потреби во однесувањето на различните видови животни;

(б) имаат за цел производство на производи со висок квалитет;

(в) имаат за цел производство на широк спектар на храна и други земјоделски производи кои одговараат на побарувачката на потрошувачите за произведената стока со употреба на процеси кои не штетат на животната средина, здравјето на луѓето, здравјето на растенијата или здравјето и благосостојбата на животните.

(2) Директорот на Агенцијата во соработка со Министерот за зенјоделство, шумарство и водостопанство поблиску ги пропишува општите принципи за органско производство, посебните принципи за земјоделство, посебните принципи за преработка на органска храна за животни и правилата за производство на органска храна за животни, флексибилност во производството и означување на органските производи.

Глава X

ОФИЦИЈАЛНИ КОНТРОЛИ

Член 69

Организација на официјалните контроли

(1) Официјалните контроли на храната за животни се спроведуваат согласно Законот за безбедност на храната и одредбите од овој закон.

(2) Агенцијата спроведува официјални контроли на храната за животни за да се потврди усогласеноста на операторите во областите како:

1) намерно ослободување на генетски модифицирани организми (ГМО) во животната средина за целите на производство на храна и храна за животни и

2) храна за животни и безбедноста на храната за животни во секоја фаза на производството, преработката, дистрибуцијата и користењето на храната за животни, вклучувајќи ги и правилата наменети да се обезбедат фер трговски практики и да се заштитат здравјето и интересите на потрошувачите и нивното право на информации;

(3) Директорот на Агенцијата ги пропишува општиот начин на организација и вршење на официјалните контроли во системот на безбедност на храна и храна за животни, како и ветеринарното здравство, методите и техниките за нивно спроведување, документарните постапки на контрола, начинот на евиденција и документирање на контролите, обезбедување на транспарентност како и меѓусебното координирање и известување на сите надлежни органи вклучени во системот на безбедност на храна и храна за животни и начинот на супервизија и верфикација;

(4) Директорот на Агенцијата во соработка со министерот за земјоделство, шумарство и водостопанство ги пропишува посебните методи и техники за официјалните контроли за одделни групи на оператори/субјекти, а во врска со областите на спроведување на официјални контроли од став (2) на овој член.

Член 70

Записник

(1) За официјалните дејствија при инспекциски надзор инспекторот е должен да состави записник во кој се внесува наодот за утврдената фактичка состојба. Записникот може да биде во хартиена или електронска форма и вклучува:

1) опис на целта на службените контроли;

2) користените методи на контролата;

3) резултатите од службените контроли и

4) каде што е соодветно, активностите кои надлежните органи ги бараат од засегнатиот оператор да ги преземе како резултат на официјални контроли.

(2) Записникот го потпишуваат лицата кои учествуваат во постапката на инспекцискиот надзор.

Член 71

Решение

(1) Ако инспекторот при вршењето на инспекциски надзор, утврди повреда на одредбите од овој закон и прописите од овој закон, издава решение во писмена форма со кое наредува да се отстранат неправилностите во определен рок.

(2) Против решението на инспекторот од ставот (1) на овој член може да се изјави жалба до Државната комисија за одлучување во втор степен во областа на инспекцискиот надзор и прекршочна постапка во рок од 15 дена од денот на приемот на решението.

(3) Жалбата изјавена против решението од ставот (1) на овој член не го одлага извршувањето на решението.

(4) Правното или физичкото лице од ставот (1) на овој член е должно да ги отстрани констатираните неправилности и да постапи по наредените мерки утврдени со решението.

(5) По исклучок од ставот (1) на овој член во вонредни итни случаи, заради заштита или спречување на опасноста по здравјето на животните и луѓето, инспекторот може да издаде усна наредба, а најдоцна во рок од три дена од денот на издавањето на усната наредба е должен да издаде решение во писмена форма.

(6) Во итни случаи кога постои опасност по здравјето на животните и луѓето, инспекторот има право, без присуство на овластено лице на правното лице или физичкото лице чие работење, односно простории, објекти и опрема се предмет на инспекција, веднаш да издаде решение врз основа на резултатите од спроведената контрола.

Член 72

Барање и пријава

(1) Доколку правното или физичко лице од членот 71 на овој закон не постапи по задолженијата, инспекторот е должен да поднесе барање за поведување на прекршочна постапка.

(2) Во случај ако постои основано сомнение дека е сторено кривично дело, инспекторот е должен да поднесе пријава за покренување на кривична постапка.

Член 73

Постапка за едукација

(1) Доколку при вршењето на инспекцискиот надзор инспекторот утврди дека е сторена неправилност од членот 76 став (1) и членот 77 став (1) на овој закон, должно e да состави записник во кој ќе ја утврди сторената неправилност со укажување за отстранување на утврдената неправилност во рок од осум дена и со истовремено врачување на покана за спроведување на едукација на лицето или субјектот каде што е утврдена неправилноста при вршењето на инспекцискиот надзор.

(2) Формата и содржината на поканата за едукација, како и начинот на спроведување на едукацијата ги пропишува директорот на Агенцијата.

(3) Едукацијата ја организира и спроведува Агенцијата, во рок не подолг од осум дена од денот на спроведувањето на инспекцискиот надзор.

(4) Едукацијата може да се спроведе за повеќе утврдени исти или истородни неправилности за еден или за повеќе субјекти.

(5) Доколку во закажаниот термин лицето или субјектот на кој се спроведува едукацијата не се јави на едукацијата, ќе се смета дека едукацијата е спроведена.

(6) Доколку лицето или субјектот на кој се спроведува едукацијата се јави на закажаната едукација и истата ја заврши, ќе се смета дека е едуциран по однос на утврдената неправилност.

(7) Доколку овластеното лице при спроведувањето на контролниот надзор утврди дека се отстранети утврдените неправилности од ставот (1) на овој член, донесува заклучок со кој ја запира постапката на инспекциски надзор.

(8) Доколку овластеното лице при спроведувањето на контролниот надзор утврди дека не се отстранети утврдените неправилности од ставот (1) на овој член, поднесува барање за поведување на прекршочна постапка.

(9) Доколку овластеното лице при вршење на повторен инспекциски надзор повторно утврди неправилност кај истото лице, односно субјектот каде веќе еднаш е спроведена едукација за таквата неправилност директно поведува постапка за порамнување, односно поднесува барање за поведување на прекршочна постапка.

(10) Агенцијата води евиденција за спроведената едукација на начин пропишан од директорот на Агенцијата.

Член 74

Постапка за порамнување

(1) За прекршоците утврдени во овој закон, инспекторот е должен на сторителот на прекршокот да му понуди постапка на порамнување пред да поднесе барање за поведување на прекршочна постапка.

(2) Кога сторителот на прекршокот е согласен за поведување на постапка на порамнување, согласноста се наведува во записник.

(3) Во записникот се утврдува начинот на кој ќе се отстранат штетните последици од прекршокот, како и начинот на надминување на последиците од сторениот прекршок.

(4) Инспекторот во постапката за порамнување на сторителот на прекршокот е должен да му даде платен налог.

(5) Доколку сторителот го прими платниот налог, истиот треба да го потпише. Примањето на платниот налог од сторителот на прекршокот се забележува во записникот.

(6) Кога како сторител на прекршок се јавува правно лице, записникот и платниот налог го потпишува службено, односно одговорното лице кое се нашло на лице место при инспекцискиот надзор или друго службено или одговорно лице кое изјавило дека има право да го потпише записникот и да го прими платниот налог.

(7) Изјавата од ставот (6) на овој член се забележува во записникот.

8) Инспекторот е должен да води евиденција за покренатите постапки за порамнување и за нивниот исход.

Глава XI

ПРЕКРШОЧНИ ОДРЕДБИ

Член 75

Прекршоци

(1) Глоба во износ од 5.000 евра во денарска противвредност ќе му се изрече на правно лице, доколку:

1) храната за животни не ги задоволува прописите за безбедност на храната за животни во однос на барањата за безбедност и хигиена на храната за животни исправност на храна за животни во согласност со членот 12 од овој закон;

2) при вршење на која било фаза на производство, преработка и дистрибуција на храна за животни не ги задоволуваат посебните хигиенски барања наведени во членот 20 ставови (2) и (3) од овој закон;

3) набавуваат и користат храна за животни од објекти и оператори со храна за животни кои не се регистрирани и/или одобрени во согласност со прописите за храната за животни согласно со членот 20 став (5) од овој закон;

4) не воведат, имплементираат и одржуваат постојана процедура или процедури засновани врз анализа на опасности и критични контролни точки, односно HACCP принципи како што е наведено во членот 21 ставови (1), (2), (3) и (5) од овој закон;

5) објектите не се регистрирани и операторите не соработуваат со надлежните органи во согласност со одредбите на членот 22 ставови (1), (2) и (4) од овој закон;

6) објектите не се одобрени од надлежниот орган во согласност со одредбите на членот 23 од овој закон;

7) врши увоз или внес на храна за животни во Република Северна Македонија спротивно на условите наведени во членот 29 став (2) од овој закон;

8) врши извоз на храна за животни од Република Северна Македонија спротивно на условите наведени во членот 30 од овој закон;

9) стави во промет суровини на храна за животни кои не ги исполнуваат одредбите на членот 34 став (1) од овој закон;

10) стави во промет крмни смеси кои не ги исполнуваат одредбите на членот 36 ставови (1) и (2) од овој закон;

11) стави во промет храна за животни со посебни нутритивни цели кои не ги исполнуваат одредбите на членот 40 од овој закон;

12) стави во промет адитиви на храна за животни кои не ги исполнуваат одредбите на членот 45 ставови (1), (2) и (3) од овој закон;

13) адитивот кој го става во промет не ги исполнува условите наведени во членот 46 од овој закон;

14) адитивите и нивните премикси кои ги става во промет се обележани или пакувани спротивно на одредбите од членот 48 став (1) од овој закон;

15) адитивите кои се употребуваат во храна за животни не ги исполнуваат општите услови пропишани во членот 50 од овој закон;

16) медицинската храна за животни не ги исполнува општите услови за медицинска храна за животни пропишани во членот 52 од овој закон;

17) медицинската храна за животни не ги исполнува посебните услови за медицинска храна за животни пропишани во членот 53 од овој закон;

18) става во промет медицинска храна за животни спротивно на одредбите на членот 54 ставови (1) и (2) од овој закон;

19) медицинската храна за животни не е означена во согласност со членот 55 ставови (1), (2) и (3) од овој закон;

20) врши снабдување и употреба на медицинирана храна до фармери или одгледувачи на животни спротивно на одредбите од членот 56 ставови (1), (2), (3), (4), (5) и (6) од овој закон;

21) става во промет производи наменети за исхрана на животните кои содржат непожелни супстанции спротивно на одредбите на членот 58 ставови (1), (2), (3) и (4) од овој закон и

22) става во промет ГМ храна за животни спротивно на членот 64 ставови (1) и (2) од овој закон.

(2) Глоба во износ од 30% од одмерената глоба за правното лице од ставот (1) на овој член ќе му се пропише на одговорното лице во правното лице за прекршоците од ставот (1) од овој член.

(3) Глоба во износ од 500 до 750 евра во денарска противвредност ќе му се пропише на физичкото лице за прекршоците од ставот (1) од овој член.

Член 76

(1) Глоба во износ од 2.000 евра во денарска противвредност ќе му се изрече на правно лице, доколку:

1) храната за животни која ја става во промет не е означена, рекламирана и презентирана во согласност со одредбите наведени во членот 13 на овој закон;

2) ги храни животните со храна за животни која не ги исполнува одредбите од членот 14 став (1) од овој закон;

3) не воспостави систем на следливост на храната за животни во согласност со одредбите пропишани во членот 15 од овој закон;

4) не постапи согласно одредбите од членот 16 на овој закон за храната за животни која е увезена, произведена, преработена, изработена или дистрибуирана, а не ги исполнува барањата за здравствена исправност на храната за животни;

5) храната за животни не ги задоволува прописите за биолошка, хемиска или физичка безбедност на храната за животни во однос на барањато за исправност на храна за животни во согласност со членот 23 став (2) од овој закон;

6) стави во промет крмни смеси кои не ги содржат карактеристиките за задолжително означување во согласност со одредбите од членот 38 ставови (1), (2) и (3) од овој закон;

7) стави во дополнително промет крмни смеси кои не ги содржат карактеристиките за означување во согласност со одредбите од членот 39 на овој закон и

8) не ја осигури следливоста и означувањето на ГМ храна или ГМ храна за животни како и означувањето на новите храни во согласност со членот 68 ставови (1) и (2) од овој закон.

(2) Глоба во износ од 30% од одмерената глоба за правното лице од ставот (1) на овој член ќе му се пропише на одговорното лице во правното лице за прекршоците од ставот (1) на овој член.

(3) Глоба во износ од 200 до 300 евра во денарска противвредност ќе му се пропише на физичкото лице за прекршоците од ставот (1) на овој член.

Член 77

(1) Глоба во износ од 1.000 евра во денарска противвредност ќе му се изрече на правно лице, доколку:

1) при вршењето на примарно производство и придружни дејности не ги исполнува општите хигиенски барања согласно со членот 20 став (1) од овој закон;

2) не ги задоволуваат барањата за добра пракса за исхрана на животните наведени во членот 20 ставови (4) и (5) од овој закон и

3) не применува добра пракса за исхрана на животните во согласност со членот 31 став (5) од овој закон.

(2) Глоба во износ од 30% од одмерената глоба за правното лице од ставот (1) на овој член ќе му се пропише на одговорното лице во правното лице за прекршоците од ставот (1) на овој член.

(3) Глоба во износ од 100 до 150 евра во денарска противвредност ќе му се пропише на физичкото лице за прекршоците од ставот (1) на овој член.

Член 78

(1) Глоба во висина од 25 до 50 евра во денарска противвредност ќе му се изрече за прекршок на овластеното службено лице од Агенцијата ако не ги побара доказите по службена должност во рокот утврден во членовите 22 став (6), 24 став (3) и 29 став (5) од овој закон.

(2) Глоба во износ од 25 до 50 евра во денарска противвредност ќе му се изрече за прекршок на овластеното службено лице од надлежниот јавен орган од кој се побарани доказите ако не ги достави бараните докази во рокот утврден во членовите 22 став (7), 24 став (4) и 29 став (6) од овој закон.

(3) Глоба во износ од 25 до 50 евра во денарска противвредност ќе му се изрече за прекршок на овластеното службено лице од Агенцијата ако не реши по барањето во рокот утврден во членовите 22 став (8), 24 став (5) и 29 став (7) од овој закон

Член 79

Прекршочен орган

(1) За прекршоците од членовите 75, 76 и 77 на овој закон прекршочна постапка води и прекршочна санкција изрекува Агенцијата, на начин утврден согласно со овој закон и Законот за безбедност на храната.

(2) За прекршоците од членот 78 од овој закон, прекршочна постапка води и прекршочна санкција изрекува надлежен суд.

Член 80

Одмерувањето на висината на глобата за правното лице се врши согласно со Законот за прекршоците.

Глава XII

ПРЕОДНИ И ЗАВРШНИ ОДРЕДБИ

Член 81

Период на транзиција

(1) Подзаконските прописи утврдени со овој закон, директорот на Агенцијата ќе ги донесе во рок од дваесет и четири месеци од денот на влегувањето во сила на овој закон.

(2) До донесување на прописите од ставот (1) на овој член ќе се применуваат постојните прописи.

Член 82

Престанување на важење

Со влегување на сила на овој закон престанува да важи Закон за безбедност на храната за животни (“Службен весник на Република Северна Македонија” број 145/10, 53/11, 1/12, 33/15, 33/15, 149/15 и 53/16).

Член 83

Влегување во сила

Овој закон влегува во сила наредниот ден од денот на објавување во “Службен весник на Република Северна Македонија”.